text:
Tíðindi
12-10-2021
Tað er áhugavert at lesa nýggju kanningina, ”37 tímars arbeiðsvika - fyrimunir og vansar”. Vit liva í eini tíð, sum seinastu árini hevur verið merkt av øking. Vit mugu arbeiða meira, skjótari og betur. Fyri lærarar hevur hetta merkt fleiri undirvísingartímar. Samstundis sum vit undirvísa meiri, skulu vit hava betri og títtari samstarv við heimini og brúka tíð upp á nýggjar tøkniskipanir, og ynskiligt er, at vit hava tíð til einstaka næmingin, samstundis sum toymissamstarv á ymiskan hátt skal rúmast í arbeiðsvikuni.
Tað, sum er serstakt við kanningini um 37 tímars arbeiðsviku, er, at kanningin á menniskjaligu virðunum vísir stórar fyrimunir. Fólk arbeiða betur og eru nøgdari, bæði tá ið tey eru til arbeiðis og heima, samstundis, sum tey, ið kenna seg ikki at strekkja til á arbeiðsplássinum ella merkja strongd, eru munandi færri, enn tá arbeiðsvikan er 40 tímar.
23,6% av lærarum arbeiða niðursetta tíð. Hetta er eitt høgt tal, tá vit hugsa um, at flestu lærarastørv eru fulla tíð. Tað eru einans tey størv, ið eru resttímar, sum ikki eru fulltíðarstørv, uml. eitt starv á hvørjum skúla. Hetta merkir, at talið av lærarum, ið ikki hava fulltíðarstarv í boði, er lægri enn 5%. Samanumtikið kunnu vit staðfesta, at fimti hvør lærari arbeiðir niðursetta tíð.
Av teimum, ið arbeiða niðursetta tíð, svara 83% annaðhvørt, at tey ynskja at hava tíð til familjulívið, ella at tað er ov strævið at arbeiða fulla tíð. Tá arbeiðstrýstið er so mikið høgt, at tað kennist ov strævið at arbeiða fulla tíð, ella tá arbeiðið er so tíðarkrevjandi, at kenslan av ikki at hava tíð til familjuna gerst veruleiki, er tað ómetaliga gott at hava møguleikan at arbeiða niðursetta tíð. Tó kundi tað verið áhugavert at kannað, hvussu støðan er hjá teimum, sum arbeiða fulla tíð. Kanning í Danmark vísir, at lærarar eru í topp 10, tá tað ræður um kensluliga ávirkan, strongd og møði á arbeiðsplássinum. Hetta er kanning innan 73 starvsøki.
Tá lærarar velja at arbeiða niðursetta tíð, er tað bara undirvísingartímarnir, ið fækka. Krøvini/ynskini til foreldrasamstarv, toymissamstarv og ymiskt annað er óbroytt. Tí hevði ein 37 tímars arbeiðsvika gjørt stóran mun hjá lærarum. Hetta hevði ført við sær, at um tíðin til annað virksemi var óbroytt, høvdu lærarar undirvíst tveir tímar minni um vikuna. Møguliga hevði hetta ført við sær, at lærarar høvdu havt betri hug at arbeiða fulla tíð. Samstundis kann ongin ivi vera um, at kenslan av møði og strongd hevði verið munandi lægri hjá teimum, ið arbeiða fulla tíð.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


c: text/html

text:
http://www.youtube.com/watch?v=YU9a4uCXrus
“Alt, ið Gud tekur sær fyri viðvíkjandi mannaættini í hesum tíðarskeiði (vit liva í), er grundað á náði. Tað vil siga, at Hann tekur ímóti menniskjum á ein hátt, sum tey alt ikki hava uppiborðið.
Orðið “náði” finst meir enn 160 ferðir í Bíbliuni. Av hesum eru 128 í Nýggja Testamenti. Gud verður umtalaður sum “Gud alrar náði” (1.Pætursbr.5,10). Jesus er sagdur at vera “Fullur av náði” (Jóh.1,14). Heilagi Andin er nevndur “Andi náðinnar” (Hebr.10,29). Teir tríggir persónarnir í Guddóminum eru soleiðis nær samanknýttir við náðini.” – (Hvat lærir Bíblian – Emmaus Bíbliuskeið)
I. Hvat er náði?
Orðið, sum nýtt verður í Gamla Testamenti (á frummálinum), merkir at boyggja seg ella vinarliga stíga niður til ein av lægri standi. Orðið í Nýggja Testamenti merkir fagnaður, vælvild ella kærleiksfull miskunn. Fylgjandi skilgreiningar vilja hjálpa at skilja betur, hvat náði er.
- Náði er kærleiki sýndur óverdigum syndarum. Gud er kærleiki. Táið Hann vísir henda kærleika til sekar, óverdigar syndarar við uppreistarlyndi, tá er tað náði. Við øðrum orðum: Náði er, tá ið tú fært nakað, sum tú ikki hevur uppiborið.
- Kærleiki hyggur upp, er tilbiðjan. Kærleiki til javnlíkar er samyndi. Kærleiki, sýndur einum av lægri standi, er náði.
- Tað er av náði, táið Gud vísir okkum kærleika og miskunn, táið vit ikki hava uppiborið annað enn vreiði og dóm. Tá boyggir Gud seg niður til okkara í óendaligum kærleika.
- Náði kemur til sjóndar, táið Gud gevur Himmalsins besta fyri at frelsa heimsins versta.
II. Mótsetningar
Náði má ikki blandast saman við verk. Um menniskju megnaðu at vinna sær frelsu við góðum verkum, so var frelsan av sonnum nakað, sum tey høvdu uppiborið (Rómbr.4,4-5; Rómbr.11,6). Men Gud skyldar ongum menniskja nakað, tí er frelsan ein náði-gáva (Ef.2,8-9).
Náðin má ikki blandast saman við lóg. Menniskju verða ikki frelst við at halda lógina. Men tey verða frelst av náði. Fylgjandi dømi lýsa hettar greitt (Gal. 2,21; Rómbr.11,6)
- Lógin vísir á verk, ið skal gerast. Náðin sigur frá einum verki, sum er gjørt.
- Lógin sigur: “Ger hatta, og tú skalt liva.” Náðin sigur: “Liv, og so skalt tú gera.”
- Lógin sigur: “Tú skalt elska Harran Gud tín.” Men náðin sigur: “So hevur Gud elskað heimin (Jóh.3,16), og vit elska, tí Hann hevur elskað okkum fyrst” (Jóh. 4,19).
- Lógin fordømir hin besta (Rómbr.3,19). Náðin frelsir hin versta (Rómbr.3,24; Rómbr.4,5)
- Lógin opinberar synd (Rómbr.3,20). Náðin opinberar frelsu (Tit.2,11-13).
III. Tørvar okkum náði?
Ja. Menniskjað er ein syndigur skapningur, sum hevur gjørt uppreistur móti heilagu lóg Guds (Rómbr.3,23; Kol.1,21). Av teirri grund hava vit einki uppiborið uttan dóm Guds. Menniskjað stendur sekt fyri dómstóli Guds, tí tað hevur brotið heilagu lóg Guds (Rómbr.3,19; Gal.3,10; Ják.2,10). Tí eru øll undir banni Guds.
Av tí at menniskja hevur vrakað og dripið Son Guds, hevur tað als einki at krevja av Gudi. (Jóh.12,31-33; Jóh.3,18).
IV. Er frelsan av náði?
Ja. Skal ein verða frelstur, má tað verða av náði Guds. Gud er heilagur og kann ikki lata synd um seg ganga, tí synd má straffast.
Evangeliið sigur okkum, hvussu Gud kann frelsa syndarar og gera tað á heilagan og rættvísan hátt. Jesus leið vreiði og dóm Guds yvir syndini. Vegna verk Jesusar, kann Gud fyrigeva syndir teirra, sum líta á Harran Jesus.
Jesus hevur fullgjørt verkið, og tú kanst einsans blíva frelstur við at trúgva, tí alt er av náði (Ef.2,7-9).
V. Signingar gjøgnum náðina
Náðin veitir syndaranum mangar undurfullar signingar. Her eru tríggjar tær størstu:
- Frelsa (Tit.2,11-13). Hetta merkir, at hin trúgvandi hevur ævigt lív í Himli.
- Rættvísgering (Rómbr.3,24-26). Hetta merkir, at Gud roknar syndaran, sum trýr á Jesus, at vera uttan skyld og ósekan.
- Atgongd til Gud (Rómbr.5,2). Hetta merkir, at tann, ið trýr á Jesus ikki longur skildur frá Gudi orsaka sínum syndum. Hevur tú trúð á Jesus, kanst tú til eina og hvørja tíð stíga inn í nærveru Guds í bøn.
“Gud, Tín náði er størri enn orð kundu týtt. Gud, Tín náði, hon vísir mær virði mítt, ein ófatandi prís, eg kostaði Tær. Gud, Tín náði er lív hjá mær.” – Blóðið sum rann

robotstxt: allowed

filter: keep


text:
Evropeiska Samveldið
ES er stytting fyri Evropasamveldið ella Evropeiska samveldið[1], á donskum og flestu evropeiskum málum verður brúkt styttingin EU, stytting fyri Europæiske Union ella European Union, er eitt samveldi í Evropa. Hugsanin um at stovna eitt samveldi í Evropa kom upp eftir Seinna heimsbardaga, tí evropeisku londini hildu hetta vera einastu leið at sleppa undan fleiri kríggjum í heimspartinum. Felagsskapurin, ið upprunaliga æt EEC (stytting fyri Búskaparligi Felagsmarknaður Evropa), hevur skipað øll limalondini sum ein marknað. Vøra, tænastur og arbeiðsmegi hava frítt at fara limalandanna millum. ES skipar seg nú sum búskaparligt samveldi við einum gjaldoyra, evru, í øllum londunum. Ein onnur framtíðarhugsjón er ES sum politiskt samveldi. Tað vóru tey seks londini, Frakland, Luksemborg, Belgia, Niðurlond, Vesturtýskland og Italia, sum stovnaðu henda felagsskap í Róm í Italia í 1957, og tí verður sjálvur sáttmálin nevndur Rómsáttmálin. Í 1973 komu Stóra Bretland, Danmark og Írland uppí, í 1981 Grikkaland, í 1986 Spania og Portugal og um ársskiftið 1995 Svøríki og Finnland. Føroyar eru ikki við, men hava serligan sáttmála við ES. Sama er við til dømis Íslandi, Sveis og Noregi. Grønland fylgdi Danmørk inn í ES. Tá ið Grønland fekk heimastýri, vórðu viðurskiftini við ES endurskoðað, og Grønland segði seg úr felagsskapinum. Eftir broytingarnar í Eysturevropa seinastu árini, vilja nógv av teimum londunum sleppa upp í Evropasamveldið, og summi hava longu søkt um limaskap. Efir at limalondin góðtóku Maastricht-sáttmálan í 1993, er lagt upp til nógv meira víðfevnandi samstarv enn upprunaliga ætlað.
Í 2014 vóru 28 lond í ES, fólkatalið 506 mió. og í vídd umleið 4,38 mió. km2. Tá ið Japan er frá, er ongastaðni so nógv fólk á hvørjum km2 sum í ES. 24 almenn mál eru í ES og fleiri óalmenn mál. ES-londini eru ídnaðarlond burturav og nógv ríkari enn lond flest. Tað er aðalmál ES at gera eitt Evropa við ongum landamørkum, har vøra og peningur hava frítt at fara. Í ES- og EBS-londunum hava vørur, tænastur, fólk og kapitalur frítt at fara. Hesi “fýra frælsini” gera tað lættari at virka. Føroyar hava ein handilssáttmála, sum gevur ávísum fiskavørum at kalla fría atgongd til ES marknaðin. Mangt og mikið snýr seg um pening, men ES er meira enn tað. Samstarv er á nógvum økjum: vísindi, handil, umhvørvi, undirvísing og uttanríkispolitikkur er nøkur dømi. Nógv halda, at ES er stigið fram ímóti sameindu tjóðum Evropa, við felags gjaldoyra og eisini felags verju og løgreglu.
Søga[rætta | rætta wikitekst]
Í 1957 gingu fimm lond saman og stovnaðu Evropeiska Búskaparliga Felagsmarknaðin (EEC). Tey hildu, at neyvt búskparligt samstarv fór at avmarkað vandan fyri kríggi ímillum limalondini og at skapa vælferð í Evropa. Seinni komu fleiri onnur lond uppí, og nú eitur felagsskapurin Evropasamveldið (ES). 28 lond eru limir, og umframt búskaparliga samstarvið verður nú virkað fyri at gera ES til politiskt samveldi.
Seinni veraldarbardagi tók milliónir mannalív og syndraði Evropa. Evropeiski felagsmarknaðurin varð settur á stovn, so at kríggj og ósemjur ikki aftur skuldu vera millum lond í Evropa. Tey seks (sum tey tá vórðu nevnd) europeisku londini Belgia, Niðurlond, Luksemborg, Frakland, Vesturtýskland og Italia skrivaðu í 1957 undir Rómsáttmálan og skipaðu harvið Europeiska Felagsmarknaðin, stytt EF. Endamálið var í fyrstu syftu, at hesi londini skuldu hava felags tollmark, felags arbeiðsmarknað og frían innanhýsis kapitalflutning landanna millum. Í aðru syftu varð ætlanin, at EF skuldi mennast til eitt búskaparligt og politiskt samveldi. Fyri at standa seg ímóti hesum felagsskapi tóku tey sjey europeisku londini Danmark, Svøríki, Noreg, Stóra Bretland, Portugal, Eysturríki og Sveis seg saman í felagsskapin EFTA (stytting fyri European Free Trade Association á enskum). Sáttmálin varð undirskrivaður í Stokkhólmi í Svøríki í november 1959. EFTA er eitt fríhandilsøki, har allur tollur ímillum limalondini er avtikin, samstundis sum hvørt limaland sær kann varðveita tann toll, tey høvdu við triðjalond. Føroyar gjørdist limur í EFTA í 1967, men fór í 1972 burturúr aftur, tá ið Danmark gjørdist limur í ES. Tey EFTA-lond, ið ikki eru farin upp í ES, skrivaðu í 1992 undir ein sokallaðan EBS-sáttmála við ES. EBS er stytting fyri Europeiska Búskapar Samstarvið, sum merkir, at Innmarknaðurin í ES eisini kom at fevna um EFTA londini. Nú er einki eftir av EFTA, og tey lond, sum ikki hava fingið limaskap í ES, hava í staðin fingið handilssáttmála, EBS-avtaluna.
Stjørnurnar í flagginum hjá ES siga frá, hvussu mong lond vóru limir, men nú eru fleiri lond komin afturat.
Skipan[rætta | rætta wikitekst]
Valdið í ES verður býtt í tríggjar partar. Lóggevandi valdið hevur ráðharraráðið, útinnandi valdið hevur kommissiónin, og dómsvaldið hevur dómstólurin. Haraftrat er ráðgevandi ting, sum eitur Evropatingið.
- Ráðharraráðið ella ES-Ráðið (enskt: Council of the European Union) hevur skrivstovur sínar í Brússel. Í ráðnum eru 28 ráðharrar, ein úr hvørjum limalandi. Tað er ráðharraráðið, sum samtykkir lógirnar í ES.
- Kommissiónin (enskt: European Commission) hevur skrivstovu í Brússel. Í kommissiónini eru 28 limir, 2 úr teimum stóru limalondunum og 1 úr teimum smáu. Kommissiónin skal koma við uppskoti um nýggjan politikk og nýggjar lógir. Tá ið lógirnar eru samtyktar, skal kommissiónin síggja til, at tær verða hildnar.
- ES-dómstólurin (enskt: European Court of Justice) hevur sæti í Luksemborg. Í honum er 1 dómari úr hvørjum limalandi, og avgerðir, tiknar í ES-dómstólinum, skuldu verða tiknar fram um dómarnar í limalondunum.
- ES-Parlamentið ella Evropatingið (enskt: European Parliament) heldur sínar fundir í Strassborg, Fraklandi. Í tinginum eru 751 limir, sum verða valdir fyri fimm ár í senn av borgarunum í limalondunum. Úr Danmark eru 13 limir. Tingið umboðar fólkið, og politikarar úr nógvum ymiskum flokkum í Evropa hava sæti har. Tingið skal til dømis taka støðu til øll uppskotini frá kommissiónini um fíggjarpolitikkin í ES.
Sambandið millum Føroyar og ES[rætta | rætta wikitekst]
Føroyar er ikki limur í ES, men tað er Danmark, sum Føroyar er í ríkisfelagsskapi við. Bæði áðrenn og aftaná at Danmark fór upp í ES, hava anstøðingar har, eins og í Føroyum, hildið fundir og gingið mótmælisgongur. Í øllum Norðurlondum eru fólk bæði ímóti og fyri ES. Vidðhaldsfólk halda, at ES hevur bundið londini í Evropa fastari saman, og tey 28 ES londini hava fingið størri ávirkan á heimin. Hildið verður, at ES er til gagns fyri til dømis útflutning og fyri fólk flest. Andstøðingar halda, at landið missir ein part av støðu síni sum sjálvstøðugt ríki. Tey vilja hava frælsi sjálvi at ráða og vilja ikki, at landið skal verða stjórnað úr Brússel.
Í 1970 fóru Danmark, Stórabretland, Írland og Noreg undir samráðingar við EF um møguligan limaskap. Undir samráðingunum segði danski marknaðarráðharrin, at fyri Føroyar og Grønland kundu taka seg upp serligir spurningar, sum gjørdu tað neyðugt, at serskipanir av ymsum slagi vórðu gjørdar fyri hesar partar av ríkinum. Hetta setti av álvara ferð á kjakið í Føroyum um, hvørt Føroyar skuldu fylgja Danmark inn í felagsskapin
2. oktober 1972 varð staðfest við fólkaatkvøðu, at Danmark skuldi gerast partur av EF. Danski upptøkusáttmálin í EF fevndi ikki um Føroyar. Eisini Stórabretland og Írland valdu at gerast limir. Sambært ráðgevandi fólkaatkvøðu í Noregi, har meirilutin av fólkinum var ímóti limaskapi, avgjørdi norska stjórnin at mæla Stórtinginum til ikki at samtykkja luttøku í EF. Síðani løgtingið í januar 1972 hevði viðgjørt EF málið vóru nú farnar hendingar fram av stórum týdningi fyri støðu Føroya mótvegis EF. EFTA londini, sum ikki søktu um limaskap í EF, høvdu øll fingið fríhandilssáttmálar við EF; og Noreg ynskti ikki longur limaskap, men samráddist nú við EF um fríhandilssáttmála.
Tá løgtingið fyrst í sjeytiárunum skuldi taka støðu til, um Føroyar skuldu fara við Danmark inn í Evropeiska Felagsmarknaðin (EF), birtist ein tann størsta politiska rørsla, sum hevur verið í Føroyum: Fólkafylkingin móti EEC. Fylkingin - væl stuðlað av serliga Tjóðveldisflokkinum - førdi eina kampanju, ið lýsti felagsmarknaðin sum nakað stórt og fremmant, ið fór at týna Føroyar, gjørdust vit limir. Málið um føroyskan EF limaskap varð endaliga avgreitt, tá ið eitt samt løgting í 1974 gjørdi av, at Føroyar skuldu standa uttanfyri, hóast Danmark var farið inn í felagsskapin.
Í 1992 atkvøddi ein meirluti av dønum ímóti tættari ES-samarbeiði. Danska fólkið er 1 % av fólkinum í ES, og danir eiga bert ein lítlan part av atkvøðunum í ES-ráðnum og 1,7 % í ES-parlamentinum.
Sendistova Føroya í Evropasamveldinum[rætta | rætta wikitekst]
Sendistovan í Brússel starvast mest við viðurskiftum Føroya við ES. Endamálið hjá sendistovum Føroya er í høvuðsheitum, eins og hjá øðrum londum, at skapa og røkja sambond í vertslandinum og miðla kunning og sambond millum mentanarlív og aðrar samfelagsbólkar í vertslandinum.[2] Kate Sanderson er fyrsta sendikvinna Føroya í Brússel.[3]
ES-boykott ímóti Føroyum[rætta | rætta wikitekst]
28. august 2013 valdi ES at fremja boykott móti Føroyum á tann hátt, at føroysk skip við makreli og sild ikki sluppu í ES-havn ella ES-land yvirhøvur. Hetta orsakað av ósemju um hvussu stóran part av makrelkvotuni, ið Føroyar skal hava. ES metti, at Føroyar ikki fiskaði burðardygt. Føroyar stevndu ES til WTO. Hin 11. juni 2014 kunngjørdi Maria Damanaki, fiski- og vinnumálakommiserur hjá ES, at avtala um sildakvotu varð gjørd millum Føroyar og ES, og at ES nú fór at enda handilsforingunum móti Føroyum, sum hevði vart síðan 28. august 2013. Sum partur í nýggju semjuni lovaði Jacob Vestergaard, fiskimálaráðharri Føroya, at Føroyar fóru at taka aftur stevningina í WTO móti ES.[4]
Limalond[rætta | rætta wikitekst]
Evropasamveldið er vaksið sera nógv síðan Rómsáttmálin varð undirskrivaður av Vesturtýsklandi, Fraklandi, Italia, Niðurlondum, Belgia og Luksemborg í 1957. Tey seks stovnandi londini verða ofta umrødd sum tey seks ella kjarnu-Evropa.
22 onnur lond blivin innlimað í ES síðan stovnanina, hetta er hent í seks umførum (limalond, ið eisini eru við í Evru-samstarvinum, eru merkt við "€"):
- Belgia € (1958)
- Frakland € (1958)
- Týskland € (1958)
- Italia € (1958)
- Luksemborg € (1958)
- Niðurlond € (1958)
- Danmark (1973)
- Írland € (1973)
- Stóra Bretland (1973)
- Grikkaland € (1981)
- Portugal € (1986)
- Spania € (1986)
- Eysturríki € (1995)
- Finnland € (1995)
- Svøríki (1995)
- Kýpros € (2004)
- Kekkia (2004)
- Estland € (2004)
- Ungarn (2004)
- Lettland € (2004)
- Litava € (2004)
- Malta € (2004)
- Pólland (2004)
- Slovakia € (2004)
- Slovenia € (2004)
- Bulgaria (2007)
- Rumenia (2007)
- Kroatia (2013)
Friðarheiðursløn Nobels[rætta | rætta wikitekst]
ES fekk Nobel friðarheiðurslønina í 2012. Í hennara grundgevingum varð m.a. sagt, at ES í yvir seks áratíggju hevur virkað fyri friði, fólkaræði og mannarættindum í Evropa. Nevndin vísti á, at áðrenn Seinna heimsbardaga høvdu Týskland og Frakland, í eitt 70 ára skeið, verið í kríggi tríggjar ferðir. Eisini tók Nobelnevndin fram, at ES hevur slóðað fyri fólkaræði, ikki minst í Eystur- og Suðurevropa er fólkaræði styrkt, og fleiri stríð millum etniskar bólkar eru loyst á friðarligan hátt. Samanumtikið hevur ES, sambært Nobelnevndini, stabiliserað Evropa, og broytt tað frá at vera ein heimspartur, sum var merktur av kríggi, til at vera ein heimspartur, har friður valdar. “Evropeiska Samveldið hevur í 60 ár borgað fyri støðufesti, trygd og friði í Evropa síðani Seinna heimsbardaga, og hevur eisini styrkt mannarættindini í Evropa", segði Thorbjørn Jagland, formaður í Nobelnevndini, tá hann í okt. 2012 kunngjørdi, hvør fær friðarheiðurslønina 2012.[5]
ES hevur í fleiri ár verið í uppskoti at fáa friðarheiðurslønina. Nobelnevndin varð samd um at lata ES heiðurslønina.[6]
Sí eisini[rætta | rætta wikitekst]
Keldur[rætta | rætta wikitekst]
- ↑ styttingar, fmn.fo
- ↑ Virksemið hjá sendistovu Føroya í Brússel, tinganes.fo, 22. sep. 2014
- ↑ Starvsfólk á sendistovu Føroya í Evropa Samveldinum, tinganes.fo, 22. sep. 2014
- ↑ EU lifts trade sanctions against Faroes as parties agree to end herring war, undercurrentnews.com
- ↑ EU får Nobels fredspris, nrk.no
- ↑ EU får årets fredspris, aftenposten.no


text:
f.v.: Ragnar Weihe (sum tók móti heiðrinum fyri abba sín, Magna Thomassen, sum hevði forfall), Steinbjørn Hansen, Jóhan F. Magnussen.
Heiðurslimir
Sambært viðtøkum felagsins frá 6. novembur 2007, kann nevndin útnevna heiðurslimir. Fyrstu ferð hetta varð gjørt, var á 10-ára stovningardegnum, 6. novembur 2017.
Útnevndir vóru Steinbjørn Hansen, Sørvágur, Jóhan F. Magnussen, Miðvágur, og Magni Thomassen, Sørvágur.
Tað varð fyri drúgvan og dyggan stuðul síðan stovnanina og eisini í tilgongdini, sum at enda føddi 07 Vestur, at nevndin hevði avgjørt at teir tríggir skuldu fáa heiðurin av verða útnevndir heiðurslimir. Allir hava eisini verið stuðlar undir fótbóltsarbeiðinum í heimbygdunum langt undan at felagsarbeiði í FS Vágum slóðaði fyri 07 Vestur.
Seinnu árini hava teir serliga víst sín stuðul ígjøgnum vitjanir á Dungasandi og Valloyruni til heimadystir og nærum hvørja ferð til útidystir.


text:
Trygging við óarbeiðsføri
Trygging við óarbeiðsføri
Tryggingargjaldið fyri óarbeiðsføri verður tikið av eftirlønargjaldinum sjálvvirkandi. Bert fastlønt, ið rinda eftirlønargjaldið á 15,8% til LÍV, eru tryggjað.
Um limur áðrenn 67. aldur gerst 2/3 óarbeiðsførur, og tá ið óarbeiðsføri hevur staðið við í tríggjar mánaðir, verður árliga tryggingarveitingin útgoldin í mánaðarligum veitingum.
Tryggingarveitingin við óarbeiðsføri er ásett at vera 240% av inngjaldinum eftir skatt.
Inngjaldið verður roknað sum miðal mánaðarliga inngjaldið seinastu 6 mánaðirnar. Um inngoldið er styttri er 6 mánaðir, verður hetta tíðarskeiðið galdandi.
Í sambandi við nýtekning, verður veitingin ásett út frá upplýstu eftirlønargevandi lønini.


text:
Umframt at vera størsti veitari av roknskaparhagtølum, er okkara datugrunnur veitari av nærum alskyns roknskapargreiningum, analysum.
Haldarar hava góðar møguleikar fyri at útvega roknskapargreiningum beinleiðis úr heimasíðuni. Datugrunnurin hjá Business-line gevur nærum óavmarkaðar møguleikar fyri dataúttøkum.
Gjøgnum árini hevur Business-line javnan veitt serstakar greiningar til tað almenna, fíggjarstovnar, útbúgvingarstovnar, umframt ein hóp av greiningum til vinnulívið.
Nakrar av roknskapargreiningunum sum hava almennan áhuga, verða kunngjørdar her á heimasíðuni og í føroysku pressuni.


text:
NÝGGJ BÓK UM BÍBILSKA KVINNUSÝNIÐ - ein kontroversiel bók
Bókaframløga í skúlahøllini í Klaksvík hóskvøldi 29. apríl kl.19:00. Tað er Havnamaðurin, Svein Askildsen, sum hevur búleikast mong ár í Randers í Danmark, sum hevur skrivað og givið út sína fyrstu bók. Bókin er skrivað á donskum og hevur heitið: HAN SATTE HENDE FRI, BIBELENS KVINDEFRIGØRENDE BUDSKAB.
Fitt av fólki var møtt upp til bókaframløguna, har Svein hevði drúgva frágreiðing um innihaldið í bókini, har hann nevndi fleiri av sínum prógvførslum, hví hann er sannførdur um tað kvinnusýni, sum sett verður fram í bókini.
Eftir framløguna hevði fólk høvið at seta spurningar, og eisini at ogna sær bókina fyri 250,00 krónur, og fingu samstundis rithøvundans signatur á fyrsta blað.
Bókin er ein uppgerð við traditionella kvinnubíbliusýnið, sum rithøvundurin meinar hevur valdað innan kristnar samkomur, og sum hann trýr er ein skeiv fatan av tí bíbilska kvinnusýninum.
Svein skrivar ikki úr ongari sannføring, tí aftast í bókini er ein drúgvur listi yvir bøkur og rithøvundar, sum hann hevur granskað, og sum er vorðið til eina bók frá hansara egna penni upp á 286 síður.
Bókin kostar 250,00 krónur og fast í bókabúðunum. Bókin er prentað við einum upplag upp á 1000.
Tað kann nokk ikki sleppast undan, at bókin er kontroversiel og kemur at provokera mangan og ein bæði í danska og føroyska kirkju- og samkomuhøpinum, men vit eru noydd at síggja í eyguni, at vit liva á døgum, har spurningar verða settir við mangt og hvat, bæði upp á gott og ónt, og fólk taka støðu fyri ella ímóti.
Svein Askildsen vaks upp í Tórshavn. Hann er 55 ár. Konan Meta er úr Sandavági. Tey fluttu til Danmarkar fyri mongum árum síðani, har tey hava verið virksom í somu samkomu í Randers í mong ár. Tey eiga trý børn og eitt barnabarn. Svein hevur arbeitt mong ár innan Hotelyrki.
VIÐMERKING: Kristiliga Tíðindatænasta roynir at skriva tíðindir frá neutralum og sakligum sjónarmiði, sum merkir, at Tíðindatænastan ikki nýtist at vera samd við tey tíðindi hon ber víðari!
Kristiliga Tíðindatænastan
v/poul jóhan djurhuus, Glyvrar
Tlf: +298 228314
gjaranes@gmail.com
Mest lisið í farnu viku
Skráin hjá IKTUS Sjónvarp, sunnudag 17. oktober 2021
Forfylgingarvanvid í Posta
Oljuprísirnir halda fram at hækka
Álitið á politikarar er lágt millum manna
Týr - útgávukonsert og 20 ára hátíðarhald
Rósa Samuelsen spyr um bíðilistar í sjúkrahúsverkinum
Undantaksloyvi givið til taðing í fleiri hagapørtum
Venzel Olsen 100 ár
Eitt talv fyri deyðan
Føroyar skulu hava virknari samstarv við ES
Nokk er nokk í Bústøðum
Stórt tónleika tiltak á Ljósfestini í Vági
Thor keypt nýtt skip
Skrúva fyri vatninum í Djóna í Geils gøtu og síðugøtum mánadagin 18. oktober
Barnabókaupplestur í Suðuroy leygardagin 16. oktober
Nýtt átak hjá Ferðslutrygd: Koyr. Bara.
Okkurt má gerast fyri heilsustarvsfólkini
Føroysku bankarnir lúka øll markvirðini í eftirlitsdiamantinum
Vit mugu verja Bústaðir
FarPay kosin ”Børsen Gazelle 2021”
Savnandi Savnsdagur í Kringvarpi Føroya
Vøkstur og grøna kósin ganga hond í hond
Afturvendandi avbjóðingarnar mugu loysast
Bankarnir hava havt positiv eginpeningsavkast síðani 2016
Samband
Postboks 226
FO-600 Saltangará


text:
Nokk er nokk í Bústøðum
Tá starvsfólk í Bústøðum siga, at nýggja stýrið skapar ótta og ófrið, so eiga vit í politisku skipanini at staðfesta, at nokk er nokk. Hetta má loysast beinanvegin, og friður má valda í Bústøðum. Tað…
Heimsins besta rættarsamfelag
Danmark er, sjeynda árið á rað, kosið at vera heimsins besta rættarsamfelag. Tað er stovnurin World Justice Project, sum síðani 20…
Afturvendandi avbjóðingarnar mugu loysast
Tað er neyðugt at loysa tær afturvendandi avbjóðingarnar í okkara samvinnu við Ísland. Tað var greiði boðskapurin hjá Bárði á Stei…
Føroyar skulu hava virknari samstarv við ES
Føroyar vilja hava eitt nógv virknari og meira umfatandi samstarv við ES. Stendur tað til landsstýrið, verður samstarvið við ES bæ…
Vit mugu verja Bústaðir
Í gjár frættist, at stjórin á Bústøðum hevur fingið munnkurv. Nevndarformaðurin hevur latið eitt uppskot inn til starvsskipan, har…
Vøkstur og grøna kósin ganga hond í hond
Er búskaparvøkstur ikki burðardyggur, so er ikki talan um veruligan vøkstur. Hetta segði Bárður á Steig Nielsen, løgmaður, millum…
Forfylgingarvanvid í Posta
Loyniligt GPS í bilinum, anonymt vaktarhald og fotomyndir av privatum húsum. Er hetta ein James Bond filmur? Ein krimifilmur? Nei,…
Oljuprísirnir halda fram at hækka
Øll vita tað, men fá vilja tosa um tað. Oljuprísurin økist í løtuni við rakettferð. 14. oktober kostaði blýfrítt 11,09 kr. og dies…
Ágangurin á Bústaðir stendur við og versnar
Heldur enn, at arbeiða við stóru bústaðarneyðini so sær nú út til, at fólkaflokkurin, sambandsflokkurin og miðflokkurin eru við at…
Politisk ætlan fyri Kunningar- og SamskiftisTøkni
Okkum tørvar politiskt at arbeiða visjónert innan kunningar- og samskiftistøkni (KST) og orða eina visjón um, at Føroyar gerast ta…
Viðgerðartrygdin má raðfestast hægri – okkurt annað má bíða
Í gjár vísti enn ein familja á, at barnið hjá teimum bíðar og bíðar eftir útgreining í barna- og ungdómspsykiatriini. Meðan nógvar…
Okkurt má gerast fyri heilsustarvsfólkini
Fólk sleppa ikki til umlætting, tí tørvur er á starvsfólkum á eldraøkjunum. Tað síggja vit í Veks-samstarvinum og vit síggja tað í…
Rósa Samuelsen spyr um bíðilistar í sjúkrahúsverkinum
Rósa Samuelsen, løgtingskvinna fyri Sambandsflokkin, hevur í gjár sett Kaj Leo Holm Johannesen, landsstýrismanni í heilsumálum, ei…
Álitið á politikarar er lágt millum manna
Nýggj áhugaverd álitiskanning av 16 stovnum og myndugleikum er gjørd av Fróðskaparsetrinum - ein kanning um fólksligan hugburð til…
Sjálvandi verða tey lágløntu taparar
Aksel V. Johannesen roynir í einum lesarabrævi at vísa tí aftur, sum eg skrivaði um uppskotið hjá Javnaðarflokkinum um ein almenna…
Tey lágløntu verða vinnarar
Javnaðarflokkurin vil hækka lønirnar hjá lágløntum, sum arbeiða hjá tí almenna. Millum annað hjá námsfrøðingum, sjúkrarøktafrøðing…
Rósa Samuelsen spyr um uppgávuna hjá Sernám og bíðilistar
Rósa Samuelsen, løgtingskvinna fyri Sambandsflokkin, hevur í dag sett Jenis av Rana, landsstýrismanni í uttanríkis- og mentamálum,…
Tey ófaklærdu verða taparar
Javnaðarflokkurin hevur lagt eitt uppskot fyri løgtingið um at fáa gjørt ein nýggjan almennan lønarstiga. Endamálið við uppskotinu…
Altjóða Sálarheilsudegnum
Aftur í ár skipaði Sinnibati fyri stórum tiltaki í Perluni og á Reinsarínum í Tórsgøtu á Altjóða Sálarheilsudagin í dag 10. oktobe…
Landsstýrið letur 500.000 kr. í neyðhjálp til Afganistan
Landsstýrismaðurin í uttanríkis- og mentamálum, Jenis av Rana, hevur avgjørt at lata 500.000 kr. í neyðhjálp til Afganistan. Neyðh…
Radarin er sum ein “tjóvaríalarmur”
Seinastu tíðina hevur nógv kjak verið um ein radara, sum ætlanin er at seta upp á Sornfelli. Onkur heldur, at vit eiga ikki at set…
Hava tit gloymt Suðuroyartunnilin?
Larmandi tøgn. Hvør minnist ikki fólkafundin á Salt á sinni stutt fyri løgtingsvalið 2019? Floksleiðararnir í núverandi samgongu…
Fíggjarlógin 2022: Búskapurin og vælferðin í tryggum hondum
Føroyar hava havt ein sterkan búskap seinastu árini. Tí var samfelagið væl brynjað til heilsukreppuna, sum rakti heimin á várið í…
Vit skulu hjálpa meira úti í heimi
Vit skulu hjálpa á staðnum, bleiv sagt. Vit skulu hjálpa í nærumhvørvinum, bleiv sagt. Lat hetta vera eina áheitan á samgonguna um…
Betri kor og løn til vælferðarstørvini
Tjóðveldi leggur í dag fram uppskot fyri Løgtingið, sum hevur til endamáls at betra korini hjá teimum, ið starvast í røktini og da…
Samband
Postboks 226
FO-600 Saltangará


text:
##med2##
Tróndur Arge fekk orðið á skotska liðskiparan, Andy Robertson aftaná hepna skotska sigurin á Tórsvølli.
Andy Robertson er glaður fyri sigurin og tey trý stigini, men hann viðgongur, at teir vóru hepnir at sleppa aftur til Skotlands við øllum trimum stigunum.
Andy Robertson gevur føroyska liðnum "kredit" fyri eitt megnar avrik, og hann heldur Skansan vera nakrar fantastiskar fjepparar sum stuðlaðu sínum liði og sungu alla tíðina.
Givið er, at Tróndur og Andy Robertson máttu líka venda hvussu nógvir Liverpool FC fjepparar eru í Føroyum.
Á ljóðfíluni omanfyri ber til at hoyra samrøðuna Tróndur Arge gjørdi við Andy Robertsson.


text:
Løgreglan hevur fingið tvær fráboðanir, at ótangar hava gjørt seg inn á hjartastartarar, sum eru settir upp fyri at bjarga mannalívi, skuldi onkur fingið hjartaslag. Løgreglan sigur, at tað var sløkkiliðið, sum ringdi at boða frá, at ein hjartastartari í Kaldbak hevði verið fyri herverkið og í Hoyvík var ein hjartastartari horvin.
Í Tórshavnar Kommunu er tað sløkkiliðið, sum hevur eftirlitið við hjartastartarunum og hetta var uppdagað í tí vanliga eftilitinum hjá teimum. Tað merkir, at í ringasta føri hava hjartastartararnir ikki verið til taks heilt síðani seinasta eftirlitið var.
Løgreglan harmast um, at hjartastartararnir ikki fáa frið, tí tað eru dømi um, at teir hava bjarga mannalívi.


text:
Mannagongdin er hendan, tá ið tú skalt lata tekst inn til kappingina:
Allir tekstir skulu sendast umvegis FirstClass-skipanina.
Fær inn í stevnuna Skrivikapping 2015, sum liggur á tínum FirstClass-skriviborði frá 26. januar 2015.
Trýst á “nýtt bræv”. Skriva fult navn, flokk, skúla og telefonnummar.
Skriva Skrivikapping 2015 sum evni og viðfest tekstin.
Viðfest bert ein kappingartekst til hvønn teldupost! Hevur tú fleiri tekstir, skalt tú senda teir hvør sær.
Teksturin verður sjálvvirkandi sendur til aðra stevnu, tú sært hann ikki aftur í stevnuni Skrivikapping 2015.
Tá ið teksturin er komin fram í øllum góðum, fært tú eina fráboðan um hetta.
Seinasta freist at lata tekst inn til kappingina er mánamorgun 2. mars kl. 08.00.
Stevnan Skrivikapping 2015 verður tikin burtur, tá ið freistin at lata inn er farin.


text:
Ítróttur
Portugisiskur landsliðsvenjari til Havnar Svimjifelag
20. Jan 2014
Svimjarar í Havnar Svimjifelag kunnu gleða seg til at fáa ein væl skikkaðan venjara, nú nevndin í felagnum hevur gjørt sáttmála við portugisiska landsliðsvenjaran ígjøgnum seks ár, Rui Magalhães.
les meir
Ársins ítróttarnavn – viðmerkingar
07. Jan 2014
Í sambandi við kjakið, sum hevur stungið seg upp í sambandi við útnevningina av ársins ítróttanavni, hava Ítróttasamband Føroya og Róðrarsamband Føroya hesar viðmerkingar.
les meir
FM í bridge: Símun Lassaberg førir 1. deild
25. Nov 2013
FM-kappingin í bridge er nú komin í helvt. Liðið hjá Símun Lassaberg heldur sítt fyrsta pláss í 1. deild, og tað ger liðið hjá Eyðun Jakobsen eisini í 2. deild..
les meir
Billardið í Klaksvík flytur heimaftur
30. Okt 2013
Haldor Holm, sum varð ein av stigtakarunum til at menna føroyska billardspælið, hevði fylt 100 ár í hesum árinum, um hann hevði verið á lívið.
les meir
Við ella uttan bólt – stóri spurningurin
29. Okt 2013
Sambært kanningini ‘Ungfólk 2012’, sum umfataði 540 føroysk ung (276 gentur og 264 dreingir) fødd í 1996 (fimm prosent vóru tó eitt ár eldri ella yngri), hevur ítrótturin ein serligan leiklut í ungdómslívinum hjá teimum flestu. Men hvat vita vit í grundini um tey ungu í Føroyum? Hvussu vilja tey sjálvi lýsa tilveruna og heilsuna? Og hvat kunnu vit brúka kanningarúrslitini til? Lat okkum hyggja eitt sindur nærri at nøkrum av úrslitunum úr ‘Ungfólk 2012’ (sum er eitt slóðbrótandi føroyskt-íslendskt granskingarsamstarv).
les meir
HB varð heiðrað á ráðhústorginum
28. Okt 2013
Tað var stórfingin móttøka, HB fekk á ráðhústorginum leygardagin, har fótbóltsleikararnir vórðu móttiknir við hornblástri, rósum, røðum og fyrverki.
les meir
Símun Lassaberg førir 1. deild í bridge
28. Okt 2013
Eftir fýra umfør í FM í bridge fyri lið, liggur eysturoyarliðið hjá Símuni Lassaberg(Árni M. Dam, Marner Joensen, Dia Jacobsen, Pól Egholm) á odda.
les meir
At fáa sveittan fram
19. Okt 2013
Sambært kanningini ‘Ungfólk 2012’, sum umfataði 540 føroysk ung (276 gentur og 264 dreingir) fødd í 1996 (fimm prosent vóru tó eitt ár eldri ella yngri), hevur ítrótturin ein serligan leiklut í ungdómslívinum hjá teimum flestu. Men hvat vita vit í grundini um tey ungu í Føroyum? Hvussu vilja tey sjálvi lýsa tilveruna og heilsuna? Og hvat kunnu vit brúka kanningarúrslitini til? Latið okkum hyggja eitt sindur nærri at nøkrum av úrslitunum úr ‘Ungfólk 2012’ (sum er eitt slóðbrótandi føroyskt-íslendskt granskingarsamstarv).


text:
Kongsjørð
Kongsjørð ella kongs er jørð, ið er almenn ogn. Tað er fyri tað mesta jørð, ið kirkjan átti í katólskari tíð, sum við trúbótini verður løgd undir kong. Kongsjørð er um alt landið, men misjavnt er, hvussu stórur partur er ogn og hvussu stórur partur er kongs. Eitt nú er mest sum øll jørð kongs í Suðurstreymoy og Suðureysturoy, meðan lítið er av kongsjørð norðast i Eysturoynni. Ein kongsbóndi leigar kongsjørðina frá almennu myndugleikunum, vanliga ein hagapart uttangarðs við tilhoyrandi bø innangarðs, og slíkt leigumál verður kalla eitt festi. Vanliga hevur festið gingið í arv frá faðir til elsta son, men seinnu árini er eisini vanligt, at døtur ella yngri synir festa, og um onki av børnunum hevur áhuga at festa, kann festarin siga festið frá sær. Kongsið, sum kongsjørðin eisini verður kallað, verður í dag umsitin av Búnaðarstovuni.
Jørð, ið ikki er kongs, verður kallað óðalsjørð


text:
Teinæringurin fluttur
Tá nýggju bátabrúgvanar vórðu lagdar út inni í krókinum, har Teinæringurin lá, gjørdist tað ov trongt at koma út við bátinum.
Báturin lá við Høgukei frammanfyri Skeiva pakkhús, og avgjørt var at flyta hann út á Bakka, har Froskmannafelagið byggir neyst. Av tí, at tann bátabrúgvin er ætla til stórar seglbátar, var hetta bara ein fyribils loysn.
Nevndin í felagnum setti seg í samband við Tórshavnar komunu, fyri at fáa eitt fast og trygt pláss at leggja bátin. Serliga skuldi tað verða lætt hjá børnum at sleppa umborð, og lætt at sleppa út við bátinum. Teinæringurin verður nógv brúktur av skúlanæmingum í komununi.
Í samstarvi við býráðið og Tórshavnar havn, fingu vit eitt sera gott pláss á Kongabrúnni. Tað plássið er sera væl egnað til Teinæringin. Nevndin í felagnum er væl nøgd við plássið vit fingu, og vit takka býráðnum og Tórshavnar havn fyri at hjálpa okkum so væl, sum teir gjørdu.


text:
Tummas Rógvi J. Eliasen, Jóannes D. Mouritzen og Isak Reinert Jacobsen - Skúlin við Streymin
Judo er sett saman av ymiskum stríðshættum, sum Jigoro Kano kannaði og setti saman til eina sermerkta stríðsítrótt. Judo merkir “tann mildi vegurin”. Og Jigoro Kano gjørdi tað fyrstu Judo dojoina í 1882.
Judo kemur frá Japan, og ein venur í einari klædnadrakt, sum kallast gi. Draktirnar eru bláar ella hvítar til altjóða kappingar, men til minni, lokalar kappingar her í Føroyum brúka vit eitt reytt belti, so ein sær mun, hvør á øðrum.
Í Føroyum eru fleiri ymisk judofeløg. Sunda Judofelag Tori venur í fimleikahøllini í Skúlanum við Streymin. Og tatamimátturnar verða lagdar út til hvørja venjing og ruddaðar burtur aftur aftaná.
Slagorðið í Sunda Judofelagi er: “Judo er meira enn ítróttur”. Tað merkir, at íðkararnir eisini læra nógv annað so sum virðing fyri fólki og sær sjálvum.
Tey, ið venja judo, eru judoka. Tað eru 8 virðir, ið allir judoka læra beinanvegin, tey byrja at venja. Tey eru: Virðing, reinlyndi, sjálvsagi, vinalag, góðvilji, æra, dirvi og lítilæti.
Judo hevur nógvar gamlar siðir, sum tryggja, at øll kenna seg vird. Í judo verður allur kroppurin vandur, og vit gerast sterkari, fáa betri javnvág og klára at lofta okkum, um vit detta.
Tað er umráðandi at vísa virðing. Vit níga, tá vit fara á máttuna og stilla okkum í eina linju. Síðani níga vit fyri venjaranum áðrenn venjingina. Aftan á venjing níga vit aftur upp á sama máta sum takk fyri venjingina.
Eitt, sum er týdningarmikið at vita til venjingina, er, at um ein klappar 3 ferðir á mótstøðumannin ella á gólvið, so endar dysturin umgangandi. Tað er umráðandi at fara væl um hvør annan, og øll eru ikki á sama støði, men øll skulu kunna kenna seg trygg.
Tá ið ein byrjar at venja, hevur hann/hon hvíta beltið, tað kallast 6 kyu, síðan kemur 5. kyu (gula beltið), 4. kyu (orange beltið), 3. kyu (grøna beltið), 2. kyu (blá beltið) og 1. kyu (brúna beltið).
Kyu merkir næmingur, og tá ið ein er liðugur at vera næmingur, verður ein meistari, og tað kallast dan. Judo er sjálvverja, og ikki er loyvt at brúka judo ímóti nøkrum óprovokerað.
Børn hava ikki fult litað belti, men hava eina litaða strípu eftir beltinum, sum vísur hvat kyu tey eru. Hetta kallast ein snipp. Hægsta beltið hjá børnum er ein brúnur snippur.
Jógvan Páll Kristiansen er ein tann kendasti judoíðkarin í Føroyum. Hann hevur vant judo síðan hann var 6 ára gamal. Hann hevur fleiri ferðir vunni FM og hann hevur vunnið gull á oyggjaleikunum. Hendan myndin er av honum, tá hann vann gull á oyggjaleikum á Álandi.
Foto/ Myndir/ Asseq/ Valokuva/ Guvvieh/ Nuotraukos/ Photo:
S1: ©Judo Føroyar
S4: Kano Jigoro, 1860 - 1938 - commons.wikimedia.org
S6+12+14+16+18+20+22: Katja Dam
S8: ©Sunda judofelag Tori
S10+26+28: Sofus Debes Johannesen
S24: Kristianna Solbjerg á Túgvu


text:
Veðurguðarnir hava seinastu dagarnar víst seg frá teirri bestu síðuni, alt meðan Obama og Mitt í sínum lag stríðast, partvís við ódnina Sandy, umframt stríðast um at fáa atgongd til Hvítu Húsini, og harvið atgongd til tað vald, sum hesin postur nú einafer gevur.
Vit føroyingar stríðast – hvør í sínum lag – við tað sum árstíðin nú einafer hevur at bjóða uppá. Seyður við og uttan høvd er fingin til hóldar, tað verið seg í teimum plássum hann skal ganga komandi árið, ella í boks ella hjalli, har krovini so smátt byrja at fáa tann vælsmakkandi grønlitta dámin. Haran stríðist fyri at yvirliva, meðan svartfuglurin antin er farin foldum frá, ella enn stríðist fyri at uppliva komandi várið í rókunum.
So her er alt sum tað eigur at verða.
Og soleiðis var eisini í Høllini ídag. Væl av áskoðarum vóru møttir til dyst, og rómurin var – eins og vit hava uppliva tað í hesum kappingrárinum – har hann eigur at verða, og enntá eina tonn betur. Røsku Leyvurnar høvdu gjørt sítt, væl stuðlaðar serlig av tí yngra ættarliðnum. Og sum nakað heilt nýtt, sóu vit ídag tann nýggja Maskottin sjónligan runt í Høllini. Fantastist – og tøkk eiga Leyvur – og fyriskiparar annars – fyri tiltaki.
Dysturin var ikki minnið spennandi at eygleiða. Liðini løgdu út við einum relativt høgum tempo, har serliga útiliði ikki smæddist burtur fyrstu minuttirnar, har teir løgdu seg á odda, og hildu oddastøðuna 3-2 til 8 min vóru leiktir. So kom heimaliðið uppá javnleik, og legði seg framum, og hevði munin restina av hálvleikinum, við H71 hangandi aftaná. Seinastu 4 minuttirnar fekk VÍF lagt “sjógv” ímillum, og fór til hálvleiks við eini 4 máls leiðslu 15-11. Filip hevði víst stórspæl í hesum hálvleiki, og skoraði ikki færri enn 8 av málunum.
Seinni hálvleikur byrjaði eins og fyrri; gestirnir løgdu bragdligari fyri, og fingu minkað málmunin niður í 2 mál, árenn heimaliði fekk svara aftur. Men eftir 14 minuttum varð støðan vend frá eini 15-11 leiðslu til VÍF til eina 19-18 leiðslu til H71. Av teimumk 8 málunum hjá H71, hevði Bogdan skorað tey 6 málini. Men mótsatt hoyvíkingum, sum valdu at mansverja Filip allan seinna hálvleik, vísti VÍF gestablídni á ófatiligum støði, við framhaldandi at lata Bogdan sleppa inn mót verjuni, trekkja til høgru fyri síða at seta bóltin í neti “efter behag”. Ístaðin fyri at seta eina mansverju á Bogdan, valdi bonkurin hjá VÍF at “mansverja” dómarar og dómaraborð, og tað hevur til dato ikki hepnast nøkrum venjara, hvørki í hond- ella fótbólti (Alex Fergusson undantikin…). Spælið hjá hoyvíkingum var nú merkt av ágrýtni og vilja, alt meðan heimaliði í periodum gjørdu eina røð av feilum, og annars høvdu trupult við – partvís at hald aBogdan – umframt at fáa tamarhald á álopspartinum.
Dysturin endaði við at hoyvíkingar fóru suður um Hórisgøtu við tí teir komu eftir, nevniliga 2 stigum, eins og Kommuna teirra á sinnið kom og innlimaði kollfiðringar í kommununa, ikki av umsorgan fyri kollfiðringum, men við tí í huga, at fáa fatur á Havnalagnum inni í Firði.
Áskoðarar hjá feløgunum báðum kunnu so hvør í sínum lag skifta orð um, hví Hoyvíkingar vunnu, ella hví Vestmenningar taptu. Tað er tó ein sannroynd, at hoyvíkingar vunnu dystin, og høvdu teir sigurin uppibornan, soleiðis sum dysturin “út- ella innviklaði seg”. So kunnu VÍF fjepparnir skifta orð um hvat, hvør, hví og hvussu.
Men okkurt “smátt” er altíð ímillum, tá flett verðu; tað forðar tó ikki fyri at næsta krovið kann hylnast. Og tað skal upp at hanga mikuvøldið komandi, tá bæði kvinnur og menn leikað móti Kyndil. Tá ræður um at halda fokus á hvat gjørt verður, og gerast skal inni á vøllinum. Vit gleða okkum.


text:
Her er samlaða støðan eftir trý umfør í Vetrarkappingini 2009/2010. Nakrar smávegis rættingar eru gjørdar í mun til úrslitalistarnar frá teimum trimum fyrstu umførunum.
John Egholm liggur á odda hjá veteranunum
Samlaða støðan í Vetrarkappingin 2009-2010
Fjórða umfar verður í Hvannasundi leygardagin 20. februar kl. 11.00. Teinurin er 10 kilometrar hjá teimum vaksnu og 4 km hjá gentum og dreingjum. Tilmeldingin er klár her á síðuni, og startnummur kunnu heintast í “Gamla Skúla” í Hvannasundi frá kl. 10. Kostnaðurin er kr. 50 fyri vaksin og kr. 20 fyri børn.


text:
Vit royna at hava so nógv og fjøllbroytt úrval sum gjørligt.
Meiningin er at næstan alt av tekniskt spray, lím, serlig/speciell máling og mangt annað skal fáast her hjá okkum. Vit gera tað vit kunnu, fyri at veita vørur, til at lætta um hjá øllum í tí dagliga, um tað so er heima við hús ella í virkinum. Eisini royna vit at hava/fáa so breitt úrval av bátaútgerð sum gjørligt. Alt hetta til ein rímiligan prís, so tú kanst sita heima ella hvar tað so er og bestilla tað tær tørvar. Hevur tú tol at bíða nakrar dagar, so lønar tað seg at keypa frá okkum og vit hava eisini ofta størri úrval enn hinir handlarnir. Skjót og góð levering.
Hava tygum virki og ynskir at keypa størri nøgdir, so sig okkum frá, tí tað kunnu vit eisini orðna.


text:
- Tíðindi, mentan og ítróttur
Føroyskt farmaflogfelag stovnað
Bakkafrost hevur nú sett á stovn sítt egna farmaflogfelag.
Smápartafelagið 25.05.2021 hjá Birgiri Nielsen og Bakkafrost stovnaðu felagið, sum eitur partafelagið 07.07.2021.
Felagið skal flúgva við farmi úr Føroyum og til Føroya.
Felagið ætlar antin at keypa ella leiga flogfar.
Regin Jacobsen formaður
Birgir Nielsen er stjóri í nýggja felagnum, sum hevur 500.000 kr. í partapeningi.
Regin Jacobsen er formaður í nevndini.
Aðrir í nevndini eru Heðin Krett, Andrew Djurhuus, Hans Meinhard á Høgabóli og Rúni M. Hansen.
Bakkafrost verður størsti kundi hjá nýggja flogfelagnum.
Sí eisini


text:
Í góðveðrinum í morgin var eg mær ein frálíkan rennitúr út í Oyrar. Annars hevur tað ikki verið mín sterka síða at renna um morgunin, havi tó í samband við marathon venjing tikið morgunin í brúk. Í morgun vóru líkindini so góð, at eg kundi ikki lata vera. Tað er mikudagur, og mikumorgun plaga Vera og Ruth eisini at renna, so teimum møtti eg úti á Skarðhamri, eins og eg møtti Monu og Ellu við Kirkjugarðin. Hundurin hjá Ellu var sjálvandi við.
Í morgun tók eg mína Iphone við so eg nýtti høvi at taka nakrar myndir í góðveðrinum. Eg fekk nakrar fínar ælaboga myndir, havi ikki sæð ælabogna vakrari.
Enn ein super morguntúrur. Eg átti kanska at gjørt brúka av morguntúr oftari. Ein frálíkur máti at byrja dagin uppá.


text:
Venjarin hjá 07 Vestur greiðir frá, hví 07 Vestur noktaði at spæla dystin væl seinni enn ásett, tí hjálpardómarin ikki møtti til dystin.
Frankie vísir á, at dysturin hevði ikki kunna verið settur í gongd fyrr enn áleið ein tíma seinni enn ásett og ikki bara 25 minuttir seinni, sum bolt.fo skrivaði fyrr í dag.
- Okkara upphiting var steðgað fyri aðru ferð, tá vit fáa boð um at dysturin kanska kann setast í gongd, tí hjálpardómarin er møttur. Tá vóru leikararnir farnir úr leikarabúnunum og á veg til hús. Tá skuldu vit í gongd við upphiting fyri triðju ferð og høvdu kanska havt hitað upp í hálvan annan tíma, um tað skuldi spælast kl. 15.00 (ein tíma seinna enn ásett). Tað hildu vit ikki vera nøktandi og tí noktaðu vit at spæla tá, sigur Frankie Jensen við bolt.fo.


text:
Íløgur í virðisbrøv
At gera íløgur í virðisbrøv kann loysa seg, tí tú kanst fáa størri vinning burtur úr tínum peningi, enn um tú letur hann standa inni á kontuni.
Váði og vinningur/tap fylgjast. Tað vil siga, at jú størri váða tú vilt taka, jú størri vinningur/tap. Havast skal eisini í huga, at tess longri tíðarskeið peningurin verður bundin til íløguna, tess størri verður vinningurin
Norðoya Sparikassi samstarvar við einstøk íløgufeløg. Eitt tílíkt íløgufelag minkar munandi um váðan. Hetta kemst av, at tín peningur verður nýttur til at keypa fleiri virðisbrøv í fleiri ymsum fyritøkum, og harvið verður váðin spjaddur og minkar tískil.
Vit leggja dent á einstaka ráðgeving. Støkk inn á gólvið, so vit í felag kunnu finna tín íløguprofil, t.d. hvussu stóran váða tú vilt taka, og hvussu leingi tú vilt hava peningin bundnan í virðisbrøv. So veitir Norðoya Sparikassi tær ta vegleiðing og ráðgeving, sum tær tørvar, soleiðis at íløgur tínar verða framdar tær at frama.
Virðisbrævavinningur er skattskyldug inntøka og verður skattaður eftir serligum reglum. Heilt stutt kann sigast, at privatfólk rinda 35% í skatti av tílíkari inntøku, og feløg rinda 18%.
Samstarv og provisjón
Norðoya Sparikassi samstarvar við íløgufeløg um sølu og umboðan av teirra íløguprógvum. Í hesum sambandi móttekur sparikassin leypandi provisjón.
Í løtuni samstarvar sparikassin við BankInvest og móttekur upp til 0,55 % í leypandi provisjón p.a. av útvaldum íløguprógvum.


text:
Landsstýrið hevur nú gjørt av, at tilmælið um, at í mesta lagi 500 fólk savnast, verður tikið aftur frá 10. august at roknað.
Góða gongdin, bæði við koppseting og við minkandi smittutølum, hevur við sær, at møguligt verður at skipa fyri størri tiltøkum aftur. Mælt verður kortini til, at fyriskiparar bera so í bandi, at luttakarar lata seg kanna áðrenn tiltøkini byrja.
“Tey flestu í samfelagnum hava nú fingið møguleikan at lata seg koppseta, og tí er ráðiligt at seta meira ferð á,” sigur Bárður á Steig Nielsen, løgmaður.
“At tilmælini linka merkir tó, at ábyrgdin hjá tí einstaka verður størri, bæði fyri sær sjálvum og øðrum,” leggur hann afturat.
Meðan ferðin økist, verður roynt at fáa so nógv koppsett, sum gjørligt, komandi tíðina. Sjúkrahúsverkið fer undir eitt átak, sum skal gera tað lættari hjá teimum, sum hava torført við at koma á koppsetingarstaðið, at verða koppsett. Til dømis hjá teimum, sum búgva á útoyggj.
Landsstýrið fylgir smittustøðuni, og um hon broytist, verða tilmælini tillagað.


text:
31. december 2012
30. december 2012
fjallakapping runt um Vesturvarða
Vegna tað at Føroya Triathlon Felag skipar fyri fjallakapping runt um Vesturvarða, í morgin gamlaárskvøld millum kl 10 og ca kl. 12, vera reiðfólk biðin um at taka atlit fyri hesum !
28. december 2012
Myndir 2 Jóladag
https://picasaweb.google.com/112138112431257017650/2Joladagur#
Myndir frá felagstúrinum 2 Jóladag eru á leinkjuni
24. december 2012
5. december 2012
70 ÁRA VEITSLA HJÁ FØROYA RÍÐINGARFELAG VERÐUR 23/02-2013
So er avgerðin tikin ! Í samband við at felagið fyllur 70 ár 25/02-2013 hevur nevndin tikið avgerð, um at halda føðingardagin við einari rimmar veitslu tann 23/02-2013.
Fyri at gera hetta til nakað heilt serstakt, og eisini fyri at løna okkara limum fyri sítt trúfesti mótvegis felagnum, er avgerð tikin um at gera hetta til eina heilt serliga veitslu. Ríðihøllin sum primert er bygd av limum felagsins verður karmur um tiltakið. Telt verður sett upp inni í høllini, og koma fólkini hjá Johannes og Tummas frá Hotel Føroyum, at hava ábyrgd av at eingin fer svangur frá borði.
Nevndin er longu farin undir fyrireikingar til veitsluna men nevndin megnar sjálvsagt ikki at bera hetta tiltak einsamøll ! Tí vilja vit heita á øll áhugaði, at bjóða seg til at hjálpa við fyrireikingum.
Vh. Nevndin í Føroya Ríðingarfelag.
Abonner på: Indlæg (Atom)


text:
Skúlaheimið í Marknagili
Skúlaheimið letur upp aftur mikudagin 11. august kl. 10:00. Tá kunnu tey, sum hava fingið innivist á heiminum, koma inn á heimið og fáa atgongd til kamar.
Skúlaheimið kann hýsa uml. 50 næmingum í einakamari. Heimið er ætlað næmingum á Glasi at búgva í undir heimligum umstøðum. Næmingar, ið ganga á øðrum skúlum, kunnu eisini fáa innivist á Skúlaheiminum. Niðanfyri kanst tú lesa meira um Skúlaheimið og hvussu tú søkir um innivist.
- Um Skúlaheimið
Faldari um Skúlaheimið (frá 2020) kann heintast her
- Skrivstovan á Skúlaheiminum, upplatingartíðir
Upplatingartíðir:
Mánadag, mikudag og fríggjadag frá kl. 09.30 til 13.30.
- Leigugjald
Mánaðarliga leigugjaldið fyri kamar á Skúlaheiminum er 3.600 kr. Hetta er galdandi fyri øll kømur og allar leiðarar. Við í gjaldinum er fullur kostur og internet. Leigugjaldið er dagført 17. august 2020.
- Matartíðir í kantinuni á Skúlaheiminum
Morgunmatur kl. 07.15 – 08.00
Døgurði kl. 11.30 – 12.30
Nátturði kl. 17.30 – 18.00
Kvøldkaffi kl. 18:30-22:00 – á Skúlaheiminum
Vinarliga heingið stólarnar upp undir borðið og ruddið eftir tykkum, tá tit eru liðug at eta.
- Hesar tíðir er Skúlaheimið stongt:
Frá fríggjakvøldið kl 18.00 til sunnukvøld kl. 18.00.
Um avtala er gjørd um hetta frammanundan, kunnu nýggir næmingar flyta inn sunnukvøld millum kl. 19.30-20.30.
- Umsóknarblað
Send beinleiðis umsókn her
Um tað av onkrari orsøk ikki bar til at senda umsókn beinleiðis á netinum kann umsóknarblað til Skúlaheimið heintast her


text:
Hon varð borin í heim í Nólsoy í 1877 og var í móðurætt ættað frá Jóannesi í Nýggjustovu, ið var bróðir Nólsoyar Páls.
Skipað skúlagongd við egnum lærara var í Nólsoy, tá hon var smágenta, og her lærdi hon at lesa, skriva og rokna og so hin kristna barnalærdómin. Sjálv hevur hon á sín eyðkenda livandi hátt greitt frá teimu fyrstu skúlaárunum — og hon hevur bert gott at minnast aftur á.
Fjúrtan ára gomul fór hon inn til Havnar at tæna, fyrst hjá madam Hansen úti í Havn, seinni hjá Oliver Effersøe, lærara. Hetta vóru árini fyrst í 90-unum, tá tjóðskaparrørslan fekk undirtøku millum fólk; á mangan hátt vóru hetta hendingarík og lívlig ár við kjaki, blaðstarvi, fundarhaldi og sjónleikaframførslum.
Í 1896 fekk vitameistarin, ið verið hevði á Borðuni, starv á Hesseloynni norðan fyri Sæland. Jóhanna Maria fór við sum húshjálp, og her hitti hon ungan dana, sum hon árið eftir giftist við. Í 1902 fluttu hjúnini til Keypmannahavnar, og í heimi teirra mundi mangur føroyingur, ferðandi eins væl og lesandi har á staðnum, njóta stóran blíðskap.
Í 1912 fekk maðurin starv við vitaverkið í Føroyum, og tey fluttu heim til Føroya at búgva.
Árini 1912 — 17 vóru tey í Akrabyrgi, 1917 — 24 á Borðuni, síðani í Mykinesi í úti við seytjan ár og so aftur á Borðuni, til maðurin legði starvið frá sær. Í 1952 fluttu tey til Havnar, og her búði Jóhanna Maria, til hon andaðist í 1974.
»Eingin metir einbýli tað, ið tað er vert«. Soleiðis tekur hon til í einum endurminningarstubba, og væl kann tað vera, at einbýlistilveran var við at gera hana til skrivandi fólk. Tá børnini vóru tilkomin, fór hon at gera vart við seg við skrivligum frásøgnum og týðingum; tað fyrsta kom á prent í Varðanum, 8. bindi, og árini, ið komu, alt til deyðadags lívgaði hon hetta tíðarrit og jólabløð og -hefti við søgubrotum, yrkingum og mentasøguligum tilfari.
Tað nógva av tí, hon skrivaði, er savnað í verkinum »Gamlar gøtur« I-IV, 1950-1967-1970-1973, eitt verk, ið togar upp móti 600 blaðsíðum og rúmar siðsøguligum lýsingum, søgubrotum, uppruna -yrkingum og týddum, ævintýratýðingum o.s.fr.
Ikki minst hevur hetta verk hennara havt stóran málsliga týdning, tí — sum Rikard Long tekur til í inngangi sínum til II. bind av »Gomlum gøtum«:
»Tað er ikki deytt mál, hon skrivar, her livir hvørt orð. Hesar máliskurnar sum hon hevur loftað frá farnum ættarliðum og sum hon hevur bygt víðari á, komu frá hjartanum og gingu til hjartað. Tær hava enn boð til okkum og vónandi eisini til tey, sum í komandi árum vilja fjálga um føroyskt mál«.
Úr: Árni Dahl: Bókmentasøga I-III. Fannir. 1980-83.
Føroyingurin hevur frá aralds tíð verið søgukærur; fedranna brøgd og starvan vóru havd á munni í roykstovuni skýmingarløturnar, meðan arbeiðið gekk — her livdu orðatøkini, gáturnar, ævintýrini, sagnirnar og kvæðini og vórðu flutt til komandi ættarlið.
Okkum var til eydnu lagað, at allur hesin skaldskapur varð festur á blað í tøkum tíma, áðrenn kvøldsetan orsakað av samfelagsbroytingum hvarv, ja, stundum vildi so væl til, at søgufróð og ættkær fólk av sínum eintingum sótu og skrivaðu heilar bygdasøgur, og tá tær komu undan kavi, fingu vit at sanna, at bókmentir er annað enn íspunnar søgur, sjónleikir og yrkingar.


text:
Ongland
Ongland (enskt: England) er eitt land sum hongur saman við Skotland, Wales og Norðurírland. Tey kalla tað Stóra Bretland. Ongland er størsti og fjølbygdasti parturin í Bretandi. Nógv av fólkinum býr í stórbýum: London, Birmingham og Manchester. Nógvir býir eru gamlir íðnaðarbýir. Landslagið skiftur úr gróðramiklum akurlendi har suðuri og har eysturií heyggjutar heiðar norðantil og vestantil. Allastaðni í Onglandi eru hugnaligar bygdir, og gomul hús og handlar eru ofta uttan um almenningin í bygdini.
SøgaEdit
Meðan sóttin svarta herjaði, doyði so nógv fólk, at nógv jørð var, sum eingin arvingini stóð til. Tí gjørdist hon bílig samstundis sum trot var á arbeiðsmegi. Tað hevði við sær, at arbeiðslønin hækkaði, og hetta kom góðseigarunum illa við. Í Onglandi stuðlaði ríkið góðseigarunum og ásetti hámarksløn og legði eykaskatt á bæði bøndur og arbeiðarar. Tað elvdi til, at bøndurnir gjørdu uppreistur í 1381 og fóru í stórum flokkum til London at mótmæla hjá kongi, tí fjúrtan ára gamla Rikardi 2. Wat Tyler (1341-1381), ið var fyrrverandi hermaður, gekk á odda fyri bóndum úr Suðuronglandi til London at mótmæla hjá kongi. Túsundtals aðrir bøndur komu afturat úr Eysturonglandi. Á veg hagar rændu teir frá hond og brendu garðar í grund. Tá ið blaðungi kongurin stóð fyri mannamúgvuni, segði hann seg vilja játtað øllum krøvum teirra. Tá ið bøndurnir vóru sissaðir, breyt kongur lyfti sítt og gav boð um at drepa oddamenninar fyri uppreistrinum. At enda róku kongsins herdeildir bøndurnar heim aftur.
Protestantiska kongsdóttirin Elisabeth (7. september 1533 – 24. mars 1603) tók við ensku trúnuni í 1558. Til høvuðsráðharra fekk hon sær ein embætismann úr miðalstættini, William Cecil, sum telist ímillum bestu ráðgevar, enska kongshúsið nakrantíð hevur havt. Kongshúsið lýsti Ongland at vera protestantiskt, men læt katolikkar fáa frið so leingi, teir vóru trúnuni trúgvir. Í mong ár sat drotningin ikki trygg á trúnuni, tí at katólska skotska drotningin kravdi, at hon skuldi vera drotning í Onglandi. Aðrir valdsharrar hóttu eisini Elisabeth, eina mest Filip 2., kongur av Spania, sum var ítarsti talsmaður fyri katólsku kirkjuni. Í 1558 sendi hann stóran herskipaflota, armaduna, ímóti Onglandi, men spaniamenn tapti so dyggiliga. Tá ið Elisabeth doyði í 1603, var eitt spennandi og hendingamikið skeið í ensku søguni komið at enda.
PolitikkurEdit
Regiónir OnglandsEdit
Í Onglandi eru regiónirnar tann hægsta sundurbýti av fyrisitingarligum eindum hjá tjóðartingi Stóra Bretlands. Frá 1994 til 2011 útførdu regiónirnar ymiskar uppgávur fyri stjórnina, men soleiðis er ikki longur. Tó verða regiónirnar enn nýttar til ymisk fyrisitingarlig endamál. Regiónirnar eru valdømi Onglands til Evropaparlamentsvalini. Eurostat nýtir eisini regiónirnar sum mark til tað fyrsta stigi av hagtølum innan ES (Nomenclature of Territorial Units for Statistics, stytt NUTS).
MentanEdit
LandafrøðiEdit
Eystursíðan av Onglandi er mest slættlendi. Nógvastaðni er landið so lágt, at teir mugu hava gjørt verjugarðar sum í Hálandi. Har er góð jørð, helst í landsynningshorninum. Skógum er lítið av nú, men allastaðni síggjast trø; ofta standa tey sum mark millum teir ymsu garðarnar. Áirnar, sum renna eystur í Norðsjógvin, eru heldur stuttar, men breiðar og føra nógv vatn við sær. Tær eru reinar í munnanum, og í áarósunum eru góðar skipahavnir. Av víkum eru at nevna Thames og Humber. Frá Skotlandi gongur ein fjallaryggur, Penninsku fjøllini, langt suður í landið. Tey eru lág og berlig, mest heiðar og mýrar. Vestan fyri fjøllini er so aftur eitt strekki av slættlendi, men í Cumberlandi (og Wales) taka tey seg uppaftur. Í Cumberlandi er frálíka natúrvakurt; millum tey lágu, grønu fjøllini eru vøtn í hópatali. Nógv fólk leita hagar um summarið. Í Cornwall er eisini nakað av fjallalendi, og lágir hamrar ganga fram við strondini. Fram við Ermarsundi er eisini hamarsklettur fyri á fleiri strekkjum, men teir hamrarnir eru mest av kriti. Har suðuri við kanalina eru annars nógv baðipláss, og um summarið er yðjandi fult av fólki.
BúskapurEdit
LandbúnaðurEdit
Tó at jørðin í eystara og sunnara parti av Onglandi ber væl korn, hevur landbúnaðurin ikki so nógv at siga sum í mongum øðrum londum. Hetta kemur fyri ein part av, at tað eru ríkir aðalmenn, ið hava átt tað mesta av jørðini, og teir hava heldur viljað latið hana ligið sum haga enn at velt í henni, so villini djór kunna hava hildið til har. Djóraveiða hevur verið ein tann besti stuttleiki teirra. Meðan síðsta heimsorrustan var, fóru onglendingar kortini at leggja meira dent á jarðarbrúkið, og stór lendir vóru undanvelt. Kornsløgini, teir velta mest av, eru bygg, hveiti og havri. Av fóðurrótum velta teir eisini nógv. Annars leggja teir stóran dent á at sita væl um grasbøin, tí teir hava oftast bæði nógv neyt og nógvan seyð; so tað skal nógv hoyggj ella súrhoyggj til. Eingilsku neytini eru góð; helst eru fitisløgini tiltikin. Vestan fyri Penninsku fjøllini er veðurlagið so vátligt, at ikki ber væl til at dyrka korn, og har liggja tí stór lendir til seyð. Í sjálvum fjøllunum er eisini nógvur seyður. Fyri at hjálpa til at fáa meira burtur úr jørðini hevur eingilska stjórnin latið stóran studning til bøndurnar, so teir kunna hava fingið sær tey nýggjastu maskinamboð. Men landið má tó flyta nøgd inn av matvaru; nógv av henni kemur úr Danmark og úr Nýsælandi.
FiskiskapurEdit
Fiskiskapurin hevur nógv at týða, og onglendingar fiska allastaðni rundan um sjálvt Bretland, men teir royna eisini á øllum fiskileiðum í norðara parti av Atlantshavinum. Til langfarafiskiskap hava teir stórtrolarar, men í Norðsjónum brúka teir smærri før. Teir fáa kortini ikki so mikið av fiski, sum tørvur er á, men mugu keypa ein hóp afturat. Av londum, sum selja fisk til OngIands, skulu vit nevna Føroyar, Ísland, Danmark og Noreg.
ÍdnaðurEdit
Bæði í Penninsku fjøllunum og í fjøllunum í Wales eru stórar jarn- og kolalindir. Har er tí nógv fólk, sum livir av at høgga kol ella jarn. At kalla alt jarnið verður tilgjørt í landinum, og har eru tí ógvuliga nógvar verksmiðjur og ídnaðarvirkir: umleið helvtin av fólkinum arbeiðir í slíkum. Í summum pørtum av landinum eru fabrikkirnar so tættar, at luftin er altíð svart av kolaroyki. Tættastar eru tær sunnan fyri Birmingham; har er alt so útdálkað í royki og sóti, at onglendingar nevna tað "svarta landið". Fyrr fluttu onglendingar nógv kol burtur til onnur lond, men nú verður tað mesta brúkt í landinum. Nógv tok hava kol til drivmegi, og á fabrikkum og damparum verður tað eisini brúkt, umframt til brenni. Onglendingar vóru teir fyrstu, sum fóru at gera nyttu burtur úr dampmaskinuni. Á verksmiðjunum og ídnaðarvirkjunum verða gjørd flogfør, tok, bilar, motorar, traktorar, skotvápn og annars øll amboð, ið hugsast kunna. Men umframt fabrikkir, sum gera jarnvaru, eru í Onglandi eisini nógv virkir, sum gera klædnavaru. Ullin úr Onglandi ger ikki nógmikið út, og tí flyta teir nógva ull úr Avstralia og Nýsælandi: bummullin verður flutt úr USA ella aðrastaðni. Eingilsk vara er gitin fyri góðsku, og stendur "made in England" á plaggi ella amboði, kann keyparin vera toliliga vísur í, at hann fær virði fyri pengarnar.
Til at flyta varu burtur og føra aðra aftur hevur Ongland stóran farmaskipaflota, tann næststørsta í heiminum. Eingilsk skip síggjast á øllum høvum og í øllum havnum, og eingilskt mál heyrist í øllum havnabýum í verðini. Til at verja farmaskipaflotan og forða fyri, at skipasambandið millum teir ymsu partarnar av eingilska heimsveldinum verður kvett í ófriðartíðum, hava teir ein stóran herskipaflota.


text:
Norðurlendska Meistarastevnan og JuniorMeistarastevnan 2019 er nú farin aftur um bak, og kunnu vit staðfesta at hetta var ein frálík stevna fyri føroyska svimjing, bæði hjá svimjarum og fyrireikarum.
Tilsamans 180 svimjarar og 32 lið úr 7 londum fingu 987 úrslit í 69 kappingum, har besta avrik gav heili 815 FINA stig, og har føroysku svimjararnir vunnu heili 3 gullheiðursmerki og 1 úr silvuri, umframt at sett vórðu 4 kanska 5 føroysk met.
Føroysk heiðursmerki
- Vár E. Eidesgaard (2001), HS 4:14.59 og NM-silvur í 400 frí
- Signhild Joensen (2000), Ægir 1:01.21 og NM-gull í 100 rygg
- Vár E. Eidesgaard (2001), HS 8:40.78 og NM-gull í 800 frí
- Signhild Joensen (2000), Ægir 2:13.89 og NM-gull í 200 rygg
Føroysk met
- Vár E. Eidesgaard (2001), HS 4:14.59 í 400 frí
Metið hjá henni var 4:17.18 frá Oyggjaleikum 2019
- Landsliðskvinnurnar (2000), SSF 8:26.81 í 4×200 frí
Vár E. Eidesgaard, Signhild Joensen, Barbara Debes og Alisa Vestergård
Metið var 8:29.72 frá NM í Bergen í 2015
- Róland Toftum (1998), SuSvim 28.37 í 50 bringu
Róland átti sjálvur gamla metið á 28.38
- Vár E. Eidesgaard (2001), HS 8:40.78 í 800 frí
Metið hjá henni var 8:46.64 frá Atlantic Open 2019
Hartil svam Rókur Trygvason (2000), Ægir 23.05 og skjótari enn føroyska metið í 50 frí, sum tó væl møguligt ikki kann góðtakast sum met, av tí at tað var sum fyrsti svimjari í 8×50 metra frísvimjing fyri blandað lið (kvinnur og menn).
Nógvar betringar
Úrslitini á SwimRankings siga sína týðiligu søgu, at ein stórur partur av føroysku svimjarunum svumu í øllum førum eina bestu tíð, og í fleiri førum nógvar og stórar. Hetta er imponerandi, tá ið hugsað verður um sterku kappingina sum tey vóru uppi ímóti.
Nógvir hyggjarar og góð ummæli
Tilsamans eru tey nú yvir 10.000 sum hava hugt at stroymingini frá í vikuskiftinum, og fáa vit yvirhøvur sera góðar afturmeldingar frá norðurlendskum gestum okkara umframt øðrum sum hava fylgt við.
Takk !
Túsund takk tit mongu sum fingu hetta at bera til, at stápla eitt somikið flott NM/NJM í svimjing á beinini her heima í Føroyum.
Takk til stuðlar og samstarvsfelagar sum hjálptu okkum við tí fíggjarliga umframt øllum tí praktiska runt um stevnuna.
Amarant, AP Bussar · Atlantic Airways · Bónus · Faroe Ship · Føroya Bjór · Føroyaprent · Føroya Tele · Hotel Føroyar · Høllin á Hálsi,· IC Control · ÍSF · Jógvan Weihe P/F · Ljóð-Tøkni · Poul Michelsen P/F · Raclip · SMS · Svimjihøllin í Gundadali · Tórshavnar kommuna · Visit Faroe Islands
Og takk tit mongu sjálvbodnu sum bjóðaðu tykkum fram sum fyriskiparar, dómarar og hjálparfólk annars, nú øll hava ovmikið annað at gera.
Vit skulu royna at gera okkurt til at løna tykkum aftur.
Longu í oktober 2020 skipa vit fyri NOM 2020, sum verður enn størri, í øllum førum í vavi.
Vegna SSF
Rókur


text:
Greb úr stáliRosah
Vit hava fleiri ymisk greb. Grebini eru at faa í ymiskari longd. Grebini eru ein góður stuðul til fólk sum hava avmarkaða styrki og liðiligheit. Grebini kunnu hjálpa, tá ið ein skal seta seg niður, ella reisa seg av vesinum. Ella kunnu tey vera ein hjálp, til at koma í og úr koyristólinum, í baðikarinum og undirbrúsuni kann tað verða ein fyrimunur við einum grebi fyri at økja um trygdina. Greb kunnu eisini nýtast aðrastaðni í húsinum sum ein stuðul.
Opið ímillum veggin og grebi er áleið 7 cm. hetta gevur gott pláss til hondina.


text:
Sambært heimasíðuni hjá FÍF, verður fyrsta umfar av siðbundnu renningini “Runt Agnið”, skotin í gongd kl. 11.00 við Tofta Skúla, og verður tað Roysnið, sum skipar fyri.
Hetta er fyrsta umfar av TF-Vetrarkappingini 2016/17, og í FÍF vóna tey, at rennararnir aftur í ár møta fjølmentir til kappingarnar, sum aftur hendan veturin verða átta í tali. Fyri at gjøgnumføra Vetrarkappingina, skulu fimm av teimum átta umførunum rennast, men øll eru sjálvandi vælkomin at renna tey umførini tey hava hug til.
Liðkappingin, sum fekk sera góða undirtøku seinasta vetur, verður endurtikin eftir sama leisti.
Bólkabýtið sær soleiðis út:
§ Kvinnur og menn opin bólkur (f. – 2000)
§ Kvinnur og menn veteranar (f. 1962 – 1971)
§ Kvinnur og menn superveteranar (f. – 1961)
§ Kvinnu- og mansunglingar (f. 1996 – 2000)
§ Gentur og dreingir (f. 2001 – 2005)
Allir bólkar uttan gentur og dreingir renna Runt Agnið, sum er 10,3 km. frá Tofta Skúla og út eftir. Runnið verður niðan á Agnið, til Runavíkar og út aftur á Toftir, har málið er á vegnum oman til Tofta kei. Genturnar og dreingirnir renna 5 kilometrar. Tey byrja yviri á Mýrunum, nær við vegin oman til Toftavatn og halda somu leið á mál á Tofta kei. Øll byrja samstundis at renna – kl. 11.00.
Tilmelding fer fram á heimasíðuni hjá FIF (www.fif.fo) innan kl. 22.00 fríggjakvøldið 4. november, har gjaldast kann við dankorti, ella í seinasta lagi ein hálvan tíma undan startinum, og tá má gjaldast kontant. Startnummur skulu avheintast og gjaldast við Tofta Skúla frá umleið 10.00. Kostnaðurin er, sum vanligt, fyri vaksin 50,00 kr. Gentur og dreingir gjalda 30,00 kr.
Skiftirúmini í Tofta Skúla verða brúkt, har rennarirnir eisini sleppa í bað aftaná. Eftir renningina bjóðar Roysnið til hugnaløtu við kaffi, køku og heiðursmerkjahandan í Tofta skúla. Øll fáa kaffi og køku, men bert trý tey fremstu í hvørjum bólki fáa heiðursmerki.


text:
Talan er um stóra verksmiðjutrolaran Atlantic Navigator, sum hevði heimstað í Klaksvík fyrst í hesi øldini.
Skipið varð keypt til Føroyar, og skuldi skipið framleiða eitt nú surrimi umborð.
Hetta var ein verkætlan, sum JFK hevði havt í nøkur ár frammanundan, og høvdu teir keypt Atlantic Navigator fyri ein eldri verksmiðjutrolara, sum hevði navnið Næraberg.
Tað eydnaðist tó ikki at fáa lønandi rasktur í felagið við Atlantic Navigator, sum helst hevur havt eina tí størstu manningina eitt føroysk fiskiskip nakrantíð hevur havt.
Talan var um bæði menn og kvinnur, sum sigldu við Atlantic Navigator meðan skipið hevði heimstað í Klaksvík.
Atlantic Navigator hevði heimstað í Føroyum frá 2002 til 2009.
Skipið bleiv selt av landinum, og lá leingi við eina skipasmiðju í Kroatia, har skipið bleiv forlongt og umbygt. Skipið fór seinni til fiskiskap við nýggjum eigarum, og nýggjum heimstaðið.
Nú er skipið so selt úr Belize til Russlands, har skipið nú skal hava heimstað, og skal fiska undir russiskum flaggi.
Skipið hevur seinastu árini havt navnið Navigator
Soleiðis sá skipið út tái ð tað kallaðist Atlantic Navigator og hevði heimstað í Klaksvík


text:
Streymsild (gulllaksaættin)
Argentina sphyraena Linné, 1758
Stødd: Streymsild verður upp í 30-35 cm, men er vanliga minni.
Dýpi: Hon er vanliga á dýpi millum 18 og 200 m, men er helst eisini djúpari enn 450 m.
Litur: Hon er ljóst olivingrøn um bakið, silvurblonk um síðurnar og gylt undir búkinum.
Lýsing: Streymsild er mjáur og langvaksin fiskur, og tvørskurðurin er nærum fýrkantaður. Hon hevur smáar fjaðrar, eina lítla ryggfjøður, ið situr beint framman fyri miðjuna á fiskinum. Hon hevur eina lítla fitifjøður aftur móti klingruni, eina lítla gotfjøður aftur móti klingruni. Sterturin er nógv sýldur. Høvdið er rættiliga stórt. Hon hevur stutta gron og stór eygu. Trantlongdin er eins long og eygnastøddin, kanska heldur longri. Eitt sindur súrligur roykur gongur at nýveiddum fiski.
Eyðkenni: Streymsild líkist nógv gulllaksi. Er fiskurin størri enn 30-35 cm, er lítið at ivast í, at tað er gulllaksur. Streymsildin hevur 50-54 roðslur eftir strikuni.
Týdningur: Streymsild hevur lítlan týdning, kanska nakað í ídnaðarfiskiskapi.
da: Strømsild, en: Lesser argentine, fr: Petite argentine, ís: Litli gulllax, no: Straumsild, tý: Glasauge
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Glitfiskar Argentiniformes
Hesin hópurin hevur 6 ættir, 57 slektir og 202 sløg.
Av teimum eru við Føroyar 4 ættir, ið hava 9 slektir og 12 sløg:
Fiskasløgini í hesum hópinum eru tey flestu smá, onkur stór inn ímillum, summi nakað bulmikil og onnur long og kløn. Flestu hava stutta gron og lítlan kjaft. Nøkur hava fitifjøður, onnur ikki.
Litirnir á glitfiskunum eru mest blankir, silvurlittir, gulllittir, brúnir ella svartir. Nakrir hava ljósgøgn. Ein ávísur súrligur luktur gongur at flestum teirra.
Nakrir eru lutvíst í feskum vatni, annars um øll høv.


text:
Hann varð føddur í Havn ár 1900 og vaks upp í lívliga keypmansum hvørvinum í høvuðsstaðnum — tað mundi eisini hava týdning fyri hann, at hann javnan slapp út á bygd, inn á Skálafjørðin at vitja ættfólk hjá mammu síni har.
Aftan á lokna skúlagongd í Tórshavnar millum- og realskúla fór hann í 1916 niður á Sorø Akademi, haðani hann í 1919 tók studentsprógv. Hann skrivaði seg so inn á Lærda Háskúlan í Keypmannahavn og fór undir at lesa søgu.
Hóast hann heilt tíðliga í lestrartíð síni fekk herviligu tuberklasjúkuna at dragast við, røkti hesin lívskáti unglingin lestur sín og gjørdi harumframt við sínum gløgga og hvassa penni vart við seg og varð hávirdur fyri skilagreinar, hann skrivaði í donsk og føroysk bløð um politisku viðurskiftini Føroya og Danmarkar ímillum.
Hóast long sjúkralega mangan darvaði lesturin, tók hann í 1932 embætisprógv við søgu sum høvuðsgrein, og sama ár varð hann knýttur at danska dagblaðnum »Politiken« sum serkønur í norðurlendskum viðurskiftum. Blaðmannastarvið fell honum tó stundum dekan og bundisligt, og í 1934 loysti hann seg úr fasta starvinum á »Politiken«, sum hann kortini læt tilfar til, tað ið eftir var av ævi hansara.
Í 1934 kom hann í vísundastarv á »Institut for Historie og Samfundsøkonomi«, har hann fekk til uppgávu at skriva søguna hjá Kongliga handlinum í Grønlandi, men ógrøðiliga sjúkan vitjaði nú alt oftari og oftari og gjørdi hann óarbeiðsføran long tíðarbil, hann lá og »fjaraði burt á legu«, sum skaldið tekur til og andaðist bert 37 ára gamal í 1938.
Í *ummælum varð hann stundum skírdur »hin fosturlandskærasti av øllum føroyingum«, og so vakurt hevur hann lýst ást sína til føðilandið:
»Eg hevði mist evnini til at kenna gleði, hevði eg ikki havt Føroyar til at verma sinni mítt«.
Bókmentaverk:
Skrivligu verkini, ið liggja eftir Jørgen Frantz Jacobsen, kunnu skiftast sundur í hesar bólkar: 1) Søgulig rit og tíðargreinir. 2) Skaldsøgan. 3) Brøvini.
Verkini, sum fyrsti bólkur fevnir um, hava sum vera man tilknýti til søgulestur hansara og blaðmannaarbeiði.
Tað var danski felagsskapurin »Studentersamfundets Oplysningsforening«, sum miðskeiðis í 20-árunum heitti á Jørgen Frantz um at skriva bók um politisku viðurskiftini Føroya og Danmarkar ímillum. Urslitið var bókin »Danmark og Færøerne«, ið kom út í 1927. Bókin er skift sundur í tveir høvuðspartar, sum høvundurin sjálvur í formælinum sigur frá, »ein søguligan,ið lýsir baksýnið aftan núverandi støðuna, sum tað annars mundi verið ógjørligt at fata, og ein nútíðarligan, ið tekur til viðgerðar tilburðir hesi seinastu torføru árini, frá tíðini um leið 1906 til í dag«. Bókin kom í 1975 í føroyskari týðing eftir Johan Hendrik Winther Poulsen og man enn vera greiðasta og besta lýsing av hesum viðkvæma evni.
Jørgen Frantz var sera umhildin blaðmaður, og tíðargreinir hansara, hvørt tær vóru um føroysk viðurskifti ella útlendsk, hvørt tær vóru lýsingar av samtíðar politikki ella søguligar stórstaðarlýsingar, taldust millum tær allarbestu í hansara samtíð.
Aftan á deyða hansara savnaði javnaldurin Chr. Matras nakrar teirra í savnið »Nordiske kronikker« (1943), og sami maður týddi hetta savnið til føroyskt: »Tíðargreinir« (1976).
Tað var um 1934, at Jørgen Frantz setti á at skriva skaldsøguna »Barbara«. Søgugongdina byggir hann á søgnina, sum søgd hevur verið um »illu Beintu«, hesa sorinskrivaradóttrina, sum livdi í byrjan av 1700-talinum og sum einkja eftir tveir prestar giftist hinum triðja, vágapresti, Harra Peter Arrheboe.
Í 1936 kom bókin »Færøerne — natur og folk«. Hetta er ein frálík lýsing av føroyska samfelagnum, søguliga, samfelagsliga og mentunarliga.
Søgukønur, sum høvundurin er, eydnast honum avbera væl at skapa eitt siðsøguliga fullbúgvið verk, eina framúr lýsing ikki minst av gomlu Havnini, men persónlýsingarnar mynda uttan iva samtíðarfólk høvundans, og í teimum víkur hann nógv frá sagnatekstinum: Høvuðspersónurin, Barbara, er á ongan hátt nøkur ónd kvinna, tvørtur ímóti; hon er flogsut og óálítandi í ástarmálum, men lívsgleði hennara og ofta barnsliga kæti fáa okkum at vera góð við hana og kanska at taka synd í henni, tá hon sjálv móti endanum av bókini verður svikin.
Tað er undrunarvert, at tað skuldi eydnast høvundanum, deyðsjúkur sum hann var, at skapa hetta skaldsøgustórverk, og tað boðar frá bæði seiggi og sálarstyrki, at tað heitstreingi, hann setti sær við bókini, at hon skuldi vera »Eitt lítið takkarblunk við eyganum til lívið«, gekk út.
Sjálvur doyði Jørgen Frantz, áður enn handritið var heilt liðugt, men vinmaður hansara William Heinesen, sum hann var serliga nær knýttur at, legði síðstu hond á verkið og greiddi handritið til prentingar. Bókin kom út í 1939. Hon er týdd til trettan ymisk mál, har ímillum føroyskt: »Barba og Harra Pál« (1972) — týðari er Chr. Matras.
Jørgen Frantz Jacobsen var frágera íðin og dugnaligur brævskrivari. Javnaldurin William Heinesen, sum eigur eitt savn upp á tilsamans um 1500 tættskrivaðar kvartsíður skrivaðar í árunum 1918—1938, læt í 1958 prenta eitt úrval av brøvum Jørgen Frantzar undir heitinum »Det dyrebare liv«. Sjálvur lýsir hann í fororðum bókina soleiðis:
»Henda dagbókin er so statt komin at vera lýsingar frá dagliga lívinum, meðan Jørgen Frantz las í Keypmannahavn, lýsingar frá ferðum, har sum eg ikki var við, og seinast, og ikki minst, lýsingar og hugleiðingar av mongum sjúkulegum á hospitalum og bróstsjúkrahúsum. Ein høvuðsparturin hevur eisini skap av endurminningum frá barndómi og fyrsta ungdómi«.
Hetta brævasavnið kom eisini út í føroyskari týðing 1976 — týðari er Chr. Matras.
Øll skaldsliga skapanin hjá hesum deyðsjúka unga manni er borin av inniligum kærleika til lívið, og í greinaskriving hansara finna vit føðilandsalsk, sum álvara er í.
»Heldur fátækur alt lívið, men føroyingur, enn altráan at vinna sær óføroyskan frama«.
Úr: Árni Dahl: Bókmentasøga I-III. Fannir. 1980-83.
Av tí at Føroyar í fleiri hundrað ár hava verið í ríkisfelagsskapi við Danmark, hevur danskt mál altíð havt sterka støðu her hjá okkum. Danskt var lógarmál, kirkjumál og skúlamál langt upp í 20. øld.
Serliga sterka støðu hevði danskt í høvuðsstaðnum, Havnini, har tað »fínara« fólkið búði, embætismenn, konslar og keypmenn. Børnini úr hesum umhvørvi við nógvum blandingsgiftum tosaðu danskt, summi teirra høvdu beinleiðis danskt sum móðurmál.
Úr hesum umhvørvi stíga í 1920-unum fram tveir skrivandi unglingar, sum koma at geva okkum dýran og stóran skaldskap, sum gjørdu navnið Føroyar gitið víða um lond.


text:
Nú fáast 4 ymiskar myndir av sjáldsama fittum lomvigapisum til keyps í H.N. Jacobsens Bókahandli fyri 299 kr. stk. Støddin er 27x27cm. Myndirnar kunnu hanga stakar ella fleiri saman.
Hetta eru myndir, sum fáa smíl og góðar kenslur fram hjá bæði børnum, ungum, vaksnum og gomlum. Føroyingum sum gestum. Tekningarnar hava hetta heilt serliga, sum bara Astrid Andreasen kann skapa. Astrid, sum altíð hevur arbeitt við myndlist og design, hevur seinastu 20 árini m.a. arbeitt sum vísindaligur teknari fyri Føroya Náttúrugripasavn.
Ingi Joensen her á Føroyaprent hevur gjørt myndirnar klárar til prent og Tórður Paturson hevur staðið á odda fyri at prenta á foliu og fest tær á eina snøgga 10 mm plátu.
Føroysk list fyri sámiligan prís. Hetta er gávan til tann, tú vilt gleða!


text:
29.09.2021
Ì dag hava vit verid í bólki. Vit hava funni uppá appir
og vit hava arbeitt við robotnum.Og tiki myndir
27.09.2021
vit hava gjørt spurdómar um cargo og vit hava fngi robotin at gera 4 misjónir og vit hava bygt níggj ambod til robottin.
Vit hava eisini arbeitt vid at gera ein spurdóm. Vit arbeiddu í bólkum har vit gjørdu ymiskar spurningar ella royndu at loysra onkran trupuleika. Vit eru nú komin tættari uppá hvat fyri trupuleika vit ætla okkum at granska í.
Kristofffur og Tummas Frank
24.09.2021
Í dag hava vit set okkum í bólkar og so funnið okkum eitt hugskot til spurgdómin, og so hava vit lagt fram tað, sum vit eru komin fram til.
Vit hava eisini tosað um, hvat cargo er.
Vit hava eisini tosað um, hvussu vit kunnu fáa flutning grønari og skjótari,
og vit hava eisini tosað um kjarnivirðini.
Onkur er í fer vid eitt logo og eitt flagg, og onkrur skrivar dagbók og vit hava eisini lært um flogferðslu í dag.
23.09.2021
23/09/21
Vit hava valt okkum eitt navn, sum eitur cargo 11, og so hava vit prøva at programera robottin og vit hava hongt kjarnuvirðini upp. Vit hava skrivað um liðið og tikið myndir
23.09.2021
22.9.2021.
Í dag hava vit gjørt plakatir av kjarnuvirðinum, sum vit ætla at heingja upp. Vit kliptu út bókstavar á plakatina, sum vit skuldu brúka til at skriva á, tá ið hvør dagur er liðugur.
Vit byrjaðu at progromerað robottin.


text:
Lars Olsen
Lars Christian Olsen (føddur 2. februar 1961 í Glostrup, Danmark) er fyrrverandi landsliðsleikari og landsliðsvenjari hjá Føroyum síðan november 2011.[1] Lars leikti 84 A-landsdystir fyri Danmark og skoraði 4 mál í tíðarskeiðnum 1986-1996. Lars hevur leikt við donsku fótbóltsfeløgunum Køge og Brøndby, og við turkiska Trabzonspor, við belgiska R.F.C. Seraing og sveisiska FC Basel. Við Brøndby vann hann danska meistaraheitið fleiri ferðir, og í 1988 vann hann heiðurin Ársins spælari. Hann hevur verið venjari og hjálparvenjari hjá fleiri ymiskum liðum hjá Brøndby, venjari hjá Randers FC, sum hann tvær ferðir flutti upp við frá 1. deild til Superligaina. Seinnu ferðina vann hann heiðurin Ársins Venjari 2006.


text:
Bill Mc. Leod Jacobsen
Tíverri koma úrslitini í fyrstu røð
At vera venjari hjá einum fótbóltsliði er at fáa sum mest burtur úr tí tilfeingi tú hevur – at eggja leikarunum til at geva sítt besta og at hjálpa teimum til at blíva betri.
Bill Mc. Leod Jacobsen er ein av royndu fótbóltsvenjarunum í Føroyum. Umframt at vera venjari hjá besta mansliðnum hjá B68 á Toftum – ársins venjari í 2009, er hann eisini annar av venjarunum hjá framburðarríka U21-landsliðnum.
– Sum fótbóltsvenjari á hægsta støði kemur tú ofta í eina tvístøðu, tí tað er úrslitini sum telja mest av øllum. Tað at B68 fær stig í Vodafonedeildini kemur framum menningina hjá tí einstaka leikaranum – tíverri, soleiðis er tað bara. Tí er tað munur á at vera venjari á hægsta støði og so at vera ungdómsvenjari, har denturin í størri mun eigur at vera lagdur á menningina av einstaklinginum, greiðir Bill Mc. Leod frá.
– Tá pengar koma upp í leikin, verður venjarin noyddur til at taka liðið og úrslitini hjá liðnum framum, so mugu einstaklingarnir tillagast hareftir, skilt á tann hátt, at um ein persónur er orsøk til at tað kemur ójavnvág á liðið, so má venjarin viga um tað er liðið, ið skal laga seg til tann eina persónin, ella at viðkomandi skal skiftast út við ein annan. Tá er tað seinna oftani tann rætta loysnin.
Tað er ein javnvág á eggini at vera venjari. Men sambært Bill Mc. Leod er tað sjálvandi ikki so, at øll knep verða brúkt fyri at vinna.
– Sum venjari mást tú vera trygd fyri, at heilsan hjá leikara ikki verður offrað til frama fyri úrslitini. Eg havi aldri verið nærhendis doping, og kenni tí ikki til slíkt í føroyskum fótbólti. Men sjálvandi skal tað ikki góðtakast. Eg eri eisini ímóti at ítróttafólk taka pínulinnandi heilivág fyri at kunna spæla. Her er man ofta undir trýsti frá leikarunum sjálvum, sum vil sleppa at spæla. Men sum venjari eigur ein at duga at síggja longur fram enn til tann komandi dystin.
Tá tað kemur til tað, ið verður sagt við síðulinjuna og eftir dyst, og kanska ikki burdi verið sagt, hava tey rættiliga greiðar linjur í B68.
– Vit hava ein talsmann, ið úttalar seg til fjølmiðlarnar. Vit ynskja ikki, at umdømi hjá ungum leikarum verður skalað orsaka av onkrum teir kunnu finna upp á at siga í sinnisrørslu eftir ein dyst, til dømis. Undir dysti er tað eisini bara eg, ið sleppi at gera viðmerkingar til dómaran. Leikararnir hava fingið boð um at góðtaka og virða avgerðirnar hjá dómaranum. At teir so ikki altíð gera tað, er so ein onnur søk, sum vit mugu arbeiða við.
– Eg havi arbeitt miðvíst við mær sjálvum seinastu árini – royni at læra meg at tiga og heldur seta meg niður á beinkin enn at rópa tað, ið eg kanska kundi hugsa mær eftir til dømis dómaranum, um eg haldi, at okkara lið hevur verið fyri órættvísi. Sum venjari geri eg mær ómak við at fyrireika meg og liðið sum best til dystirnar. Tá eg so møti onkrum, ið ikki ger sær ómak, kenni eg meg órættvíst viðfarnan, og kann gerast firtin.
– Sum venjarar og ítróttafyrimyndir mugu vit taka atlit til, at tað eru børn og ung kring vøllin, ið hoyra okkum. Venjarin skal tí vera tilvitaður um hvat orðaval hann brúkar í dysti og venjing, tí tað vil altíð vera onkur, ið kann hoyra tað, ið verður sagt.
Sum venjari í bestu fótbóltsdeildini upplivir Bill eisini ein ávísan óvilja móti fremmandum fólki.
– Útlendingar, sum koma til Føroya at spæla bólt, mugu vera betri enn miðal fyri at blíva virdir sum leikarar, annars verða teir sæddir sum nakrir, ið taka plássið frá føroyingunum. Í B68 hava vit tveir afrikanar, men fyri báðar er galdandi, at teir teljast millum allar bestu bóltspælararnar í Vodafonedeildini, og tí verða teir respekteraðir.
– Men vit uppliva eisini rasistisk tilróp, og tað eigur at revsast, tí slíkt skal ikki góðtakast á leikvøllinum. Hinvegin skulu vit eisini vara okkum fyri, at tey øðrvísi littu fáa fyrimunir vegna sín húðarlit. Tað skal heldur ikki henda, tí tað er eisini rasisma av onkrum slag, um ein myrkur leikari kann brúka sín húðarlit fyri at skapa sær fyrimunir hjá dómaranum, sigur Bill Mc. Leod Jacobsen.


text:
Klukkudrotningin
Bókaklubbin
- Síður: 322
- Útgávuár: 2019
- Upprunamál: enskt
- Innbinding: heft
- Rithøvundur: M. G. Leonard
- Myndir: Karl James Mountford
- Týðari: Jenny Johannessen
'Klukkudrotningin' er annar partur av "Klukkudronginum" – altjóða bestseljaranum.
Tann óndi klukkusniðgevin, Lucretia Cutter, hevur sloppið sínum gulu mariuhønunjósnarum leysum – og hon hevur eina lúnska ætlan. Tá ið Darkus, Virginia og Bertolt fáa enn fleiri prógv um, hvat hon hevur í kvittanum, eru tey púra avgjørd – hon má steðgast!
Men tey trý vinfólkini eru í trupulleikum. Pápi Darkus hevur bannað teimum at gera fleiri kanningar – og teir ótespiligu svindlararnir, Humphrey og Pickering, eru slopnir úr aftur fongslinum. Nú liggur alt á Novak, dóttur Lucretiu, men klukkudrotningin er altíð eitt fet frammanfyri ...


text:
Samandráttur.
Línuskip: Trý línuskip eru til fiskarí og koma øll at landa mánadagin. Møguliga fer eitt útaftur beinanvegin og kemur aftur at landa síðst í vikuni. Skipini fáa mest av toski og hýsu og so nakað av svartkalva, longu og brosmu. Hini línuskipini hava lagt til jóla.
Útróður: Streymurin minkar sum vikan gongur og veðri verður eisini gott, so tað verður nokk nakað av útróðri. Fiskaríið er gott.
Djúpvatnstrolarar: Allir liggja við bryggju.
Partrolarar: Teir flestu eru til fiskarí. Allir fiska upsa. Fiskaríið er smáligt. Teir landa sum vikan líður.
Trolbátar: Allir fiska havtasku og er fiskaríið brúkiligt. Onkur landar mánadagin og so nakrir aftur miðskeiðis í vikuni.
Garnaskip: Trý garnaskip fiska svartkalva. Fiskiskapurin er smáligur. Allir landa síðst í vikuni.
Heinta alla metingina her
Heinta veðurforsøgnina frá Theyr.com her


text:
2010
2010 var sambært gregorianska kalendaranum eitt vanligt ár, ið byjaði á einum fríggjadegi.
HendingarEdit
- 4. apríl - Senegal í Afrika fekk sjálvstýrið
- 15. november - NATO gavst við eftirlitsvirkseminum á Sornfelli
ÍtrótturEdit
FótbólturEdit
- 1. januar - FC Suðuroy varð stovnað.
- 29. september - KÍ kvinnurnar spældu seinasta dystin, sum var móti EB/Streymi og vunnu 7-1. Tær vunnu føroyameistaraheiti enn einaferð, tær vunnu við 54 stigum, tær vunnu 17 dystir, spældu 3 javnar og taptu ongan dyst.
- 16. oktober - Seinasta umfarð í 1. deild var leikt. 07 Vestur og KÍ vunnu teirra seinastu dystir, 07 Vestur vann deildina við 61 stigum, KÍ flutti upp við 58 stigum.
- 23. oktober - HB spældi seinasta dystin í Vodafonedeildini og gjørdist føroyameistari. FC Suðuroy leikti móti AB á Argjum og skuldi bara fáa 1 stig fyri at varðveita sessin í bestu deildini, men tapti 1-0, samstundis sum B71 tapti 9-1 og álíkavæl varðveitti sessin í Vodafondeildini. Tað var longu greitt áðrenn seinasta umfarð, at AB flutti niður.
SvimjingEdit
- 11. august - Pál Joensen vann silvur til EM í Budapest í 1500 m frí við tíðini 14.56.90, sum var hansara besta tíð og nýtt norðurlendskt met. Tað var av ítróttar viðmerkjarum mett at vera størsta altjóða ítróttarbragd av føroyingi til tá.
Frælsur ítrótturEdit
- 6. mars - Bjørk Herup Olsen, 3.000 metra føroyskt innandura met í Renning
HavrógvingEdit
- 31. juli - Føroyski rógvarin og ævintýrarin Livar Nysted setti nýtt heimsmet saman við trimum øðrum, tá teir róu um Atlantshavið úr New York til Scilly Oyggjarnar á 43 dagar, 21 tímar og 26 minuttir. Gamla metið, ið var 114 ára gamalt, varð sett av tveimum norðmonnum.
FøðingarEdit
AndlátEdit
- 4. mars - Etta Cameron, danskur tónleikari
- 3. apríl - Eugène Terre'Blanche, leiðari Afrikaner Weerstands Beweging
- 10. apríl - Lech Kaczyński, forseti Póllands
- 24. mai - Anneliese Rothenberger, týsk operasangarinna (f. 1924)


text:
Nú styttist til undankappingina og harvið eisini til Elektron deildina! Elektron deildin byrjar tann 12. Februar klokkan 19:00 og spælt verður um góðar 50.000,- í vinningum tilsamans.
Freistin at melda seg til undankappingina og Elektron deildina er Mikudagin 30. Januar klokkan 20:00. Tá ein meldar leikarar og lið til, skulu navn, in-game navn og Steam ID 64 upplýsast. Hetta fyri at avmarka hættirnar spælarar kunnu snýta onkusvegna.
Tilmeldingar leinkja:
https://goo.gl/forms/LQ94kzrsNNnyIn5h1
Map pool
Í Sesong 5 og í undankappingini nýta vit Active Map Pool hjá Valve.
Tað merkir at spælt verður á:
– de_dust2
– de_cache
– de_mirage
– de_nuke
– de_train
– de_inferno
– de_overpass
Mannagongd
Til undankappingina er tað soleiðis, at á heimasíðu okkara undir CS:GO síðuni verða skjøl og yvirlit yvir allar dystirnar. Har kemur at standa júst hvørjum tit skulu spæla ímóti, og eisini hvørjum servara tit skulu spæla á. Møguligt verður at síggja hvørjir leikarir eru á hvørjum liði, og samstundis eisini ein leinkja til liðskiparan, soleiðis at liðini kunnu avtala tíðspunkt innanhýsis.
Tá liðini skulu spæla verður upplýst hvørjum servara dysturin verður spældur á inni á heimasíðuni hjá okkum. Eisini ber til at skriva til eSport.fo á Facebook fyri hjálp.
Fyri at connecta til servararnar skulu leikararnir nýta hesar commands í console:
Server 1: Connect csgo-server1.esport.fo;password esportfo
Server 2: Connect csgo-server2.esport.fo;password esportfo
Server 3: Connect csgo-server3.esport.fo;password esportfo
Server 4: Connect csgo-server4.esport.fo;password esportfo
Server 5: Connect csgo-server5.esport.fo;password esportfo
Server 6: Connect csgo-server6.esport.fo;password esportfo
Um tað er fyrstuferð at tú nýtir console, so ber til at fylgja við hesu vegleiðingina. https://www.youtube.com/watch?v=KET1HFw2PWE
Tað ber eisini til at leita eftir servarunum hjá eSport.fo undir “Community Servers”. Lættast er at raðfesta eftir “ping”, tí servarnir eiga at liggja millum 5-8ms ping, tá man er bústaddur í Føroyum.
Tá spælast skal
Eingin check-in skipan verður í ár. Til undankappingina er bert neyðugt at fara inná servaran og byrja dystin við !ready. Um liðini tørva hjálp, ella at tað ikki riggar at byrja dystin, so kann ein Game Admin koma inná servarin og byrja dystin fyri liðini. Game Admins eru:
Sláp “ https://steamcommunity.com/id/slapfo/ ”
JayVeeDee “ https://steamcommunity.com/id/exirpit/ ”
Frosty “ https://steamcommunity.com/id/FrostyFO/ ”
Liðið ið hevur heimabana, tvs Lið 1, skal altíð banna(veto) bana fyrst. Tað merkir, at Lið 2 skal velja hvørja síðu tey spæla á. Til undankappingina er tað tilvildarligt hvør er Lið 1 og Lið 2. Tað er sera umráðandi hjá øllum leikarum at hyggja hvat stendur í menu’ini inni í CS:GO, tí liðini fáa ikki møguleikar at veto’a ella velja síðu umaftur. Sí vegleiðingina niðanfyri.
Undankapping
BO1 Veto
Liðini skiftast um at banna maps til bæði liðini hava bannað 3 maps í part. Tann 7. map sum síðani er eftir, verður tann sum liðini spæla á. Áðrenn dysturin veruliga byrjar, verður ein knívrunda fyri at avgerða hvat fyri síðu liðini byrja á.
tldr: ban/ban/ban/ban/ban/ban/last map is played
Kappingardeildin – Elektron Deildin
BO3 Veto
Hvørt lið byrjar við at banna eina map í part, og síðani picka liðini hvør sína mappu í part. Tað liðið sum ikki valdi mappuna sleppur at velja hvørjari síðu tað ynskir at byrja á. Eftir hetta banna liðini aftur hvør sína map í part, og síðani er bert ein map eftir, sum verður 3. Map í seriuni í millum liðini.
tldr: ban/ban/pick/pick/ban/ban/last map is 3rd map in series
Tá dysturin er liðugur
Í undankappingini er neyðugt at tit skriva til eSport.fo á Facebook. So verða tølini (Bracket skipanin) dagførd beinavegin. Hagtøl fyri leikarar verða automatiskt dagførd, og eisini verður raw-data automatiskt á heimasíðuni. Leggið til merkis, at næsti dystur skal altíð byrja skjótast gjørligt, og tískil hevur dystur nummar 2 og 3 ikki nakað tíðspunkt til byrjan.
Til kappingardeildina verða summi av tølunum automatiskt dagførd, í meðan onnur tøl taka upp til 48 tímar at viðgera. Tøl til stigatalvuna kunnu verða upp til 48 tímar aftanfyri, men roynt verður at dagførða tey hvønn dag. Tó so, eru øll raw-data á heimasíðuni, so tað ber altíð til at síggja úrslitini fyri dystir ið hava verið, og eisini hagtøl fyri leikarar.
Reglugerð
Øll lið hava møguleika fyri at kæra eitt lið ella eina avgerð. Hetta við at skriva til eSport.fo á Facebook, og síðani verður ein avgerð tikin sum er grundað á reglugerðina niðanfyri, ella verður kæran sent til eSport.fo nevndina, har 10 limir sleppa at atkvøða og argumentera útfrá teimum upplýsningum sum teir hava. Ein sak skal vanliga altíð hava skrivliga próvførslu frá øllum partum. Vanligast er, at tað er eitt lið sum ákærir eitt annað lið, og tískil skulu bæði liðini gera felags próvførslu hvør sær.
Um ein spælari snýtir fær viðkomandi í minsta lagið 1 ára leikbann, tó ofta 2 sesong leikbann ella upp í varandi leikbann. Tað ber til at boða frá um ein leikara til eSport.fo. um ein heldur at viðkomandi snýtir. Tað mest effektiva er at fleiri spælarir ið eru samdir samlast um málið. Síðani fer eSport.fo toymið á 10 fólk at taka eina avgerð um spælarin snýtti ella ikki, og hvør revsingin skal verða. VAC-ban er beinleiðis ban.
Her er reglugerðin, og hon sæst eisini á CS:GO síðuni hjá okkum framyvir.
Meginreglan er tann, at dystir altíð skulu byrja klokkan 19:00. Tó so hava øll lið 15 minuttir eyka avtrat tí ásettu tíðini, so t.d. Klokkan 19:15. Leggið til merkis, at eSport.fo kann loyva einum liði ‘fair-use’ ið merkir at liðið kann møta t.d. Upp til 10 min seinni. Hetta verður grundað á hvørjar orsøkirnar eru til at liðið kemur ov seint, og tað er tískil upp til eSport.fo um tað er nóg nógv grund til at liðið kemur for seint.
Tað er ikki loyvt at skifta ein leikara út mitt í einum dysti, uttan at tað prógvað er, at ein leikari hevur trupulleikar við útgerð síni. Trupulleikar við internetinum verða vanliga ikki góðkendir sum grundgeving, men tó kunnu undantøk verða viðvíkjandi hesum. Hetta skal skjalprógvast skrivliga og við myndaligum tilfari.
Skráseting av liðnum
Tað er í løtuni ikki loyvt at hava útlendingar á liðnum, undantikið tá viðkomandi býr í Føroyum. Annars er reglugerðin soleiðis, at neyðugt er at hava búð helvtina av lívi sínum í Føroyum. Undantak viðv. hesum kann avgreiðast við eSport.fo.
Finalan
Finalan skal spælast á LAN. Tað merkir at øll lið í Elektron Deildini mugu verða fyrireikaði uppá tað, at tey skulu spæla offline / LAN í Føroyum. Finalan verður spæld í einum BO5 formati. Eingin leikari kann luttaka í LAN finaluni uttan at verða til staðar í hølinum har LAN finalan verður hildin.
Bert nummar 1 og 2 koma í finaluna, og tískil merkir tað, at tað verður eingin semi-finala. Tó er eitt undantak til hetta, sum er, at um liðini hava líka stig og map-mun, so skal tað spælast BO3 millum tey liðini.
Um nøkur lið eru jøvn í stigum, har talan er um vinningar, skulu dystirnir avgerast í einum BO3 formati eftir avtalu við eSport.fo, tó ikki seinni enn 22 Apríl.
Útskiftarir
Tilber at melda útskiftarar til liðini fram til helvtina av kappingarárinum, grundað á tað at leikarin betalur vanligan limaskap í deildini. Eftir tíðarfreistina skal grundgevast gjølla fyri hví liði hevur tørv á einum útskiftara avtrat á skrivligum hátti, sum síðani kemur til eSport.fo nevndina á 10 fólkum.
Sum útgangsstøði verða vinningar bert latnir til leikarar á main roster, ið merkir, at tað er upp til liði at deila vinningin/vinningarnir til útskiftarnir. Liðið fær ikki hægri vinning fyri hvønn leikara skrásett á liðnum.
Vinningar
Vinningarnir verða lætnir skjótast gjørligt eftir at endaligt úrslit er komið fyri kappingardeildina.
Vinningarnir verða handaðar eftir avtalu við eSport.fo ella beinleiðis av stuðlunum.
Flyting av dystum
Liðini hava møguleika fyri at flyta dystir við at avtala hetta millum sín. Tað skal tó avtalast við eSport.fo, soleiðis at ein servari kann tillutast til dystin.
Dystir ið skulu stroymast kunnu ikki flytast innanhýsis. Tað skal tá avtalast við eSport.fo áðrenn við grundgeving. Ein listi yvir hvørji lið verða stroymað verður lagdur á CS:GO síðuna hjá okkum.
Pausa
Tað er loyvt at pausa í dystinum við góðum orsøkum, t.d. at práta um taktikk. Tað er IKKI loyvt at pausa fyri at fara at roykja, eta ella nakað ið ikki er umráðandi fyri dystin.
Tað er ikki loyvt at hava pausur millum BO3 dystir, ið eru óneyðugar langar. Sum regul ynskja vit at royna at halda pausur á maks. 8 minuttir eftir hvønn dyst. Misbrúk av hesum kann føra fyri straff. Tað er tá eSport.fo sum velur um grundgevingin er ‘fair-use’ av pausuni.
Tað er loyvt at brúka ‘technical’ pause um neyðugt er fyri tí, um til dømis okkurt tekniskt brek er hjá einum spælara. Tað er tá neyðugt at skriva !tech. Tá fær spælarin upp til 6 minuttir at rætta uppá tað. Sami leikarin kann bert brúka tað einaferð. Misbrúk av hesum kann geva straff til alt liði, sum til dømis at fáa Default map loss ella Default loss fyri eina seriu.
Misnýtsla av bugs á banum
Tað er ikki loyvt at misnýta bugs á banum. Verður hettar gjørt, tekur eSport.fo toymi avgerð um revsing til alt liði.
Bumba
Ikki er loyvt at misbrúkað bugs við bumbum, t.d. at boost planta bumbuna, planta har tað ikki er gjørligt at defusa ella at hoyra bumbuna.
Scripts
Scripts sum t.d. Bunnyhop, maphack, wallhack, skinshack, skinchanger, aimbot osv er IKKI loyvt, og beinleiðis straff kann gevast.
Jump Throw er ikki loyvt.
Buy-script er loyvt.
Aðrar reglur
Allir dystir skulu spælast 5v5 óansæð um nøkur innanhýsis avtala er gjørd í millum liðini.
Tað er ikki loyvt at brúka spælarar ið ikki eru skrásettir at einum liði.
Tað er ikki loyvt at verða við í tveimum liðum, heldur ikki tvørtur millum kappingardeildunum.
Haturstala og spot er ikki loyvt, og kæra kann reisast ímótir leikarin/leikarnir. Í teimum førum, at tað verður kært til okkum, og vit taka undir við kæruni, kann leikarin/leikarnir revsast soleiðis at teir ikki hava loyvið at spæla komandi 2-6 dystirnar. Hetta verður avgjørt av eSport.fo nevndini.


text:
Vandamikil fluorevnir verða førd frá mammu til barn við bróstageving
Gransking í Føroyum: Vandamikil fluorevnir verða førd frá mammu til barn við bróstageving Í dag kemur út ein grein í altjóða tíðarritinum Environmental Science and Technology um móðurmjólk og perfluoreraði evnir ella PFCir, sum tey eisini vera rópt. PFCir eru dálkingarevni, sum eru manngjørd evni og eru nú spjadd um allan heim, bæði innandura og í heimshøvunum. Innandura vera tey m.a. brúkt til at verja teppir og møblar móti skitti. Tey vera eisini brúkt í pappíri, sum verður brúkt at pakka mat inn í. Regnklæði eru ofta viðgjørd við hesum evnum. Í Føroyum hava vit funnið mongdir av hesum evnum í fólki, sum eru á leið tær somu , sum tey finna í øðrum framkomnum londum. Kanningin, sum í dag verður almannakunngjørd, er framd á Deildini fyri Arbeiðs- og Almannaheilsu í samstarvi við Syddansk Universitet, Keypmannahavnar Universitet og Harvard University. Vit finna, at mongdin av fluorevnum í smábørnum veksur við millum 20-30% fyri hvønn mánað, tey hava fingið bróstamjólk sum einasta mat. Kanningin er grundað á børn, sum vórðu fødd í Føroyum millum 1997 og 2000. Tey vóru 656 í tali, og vit hava fylt teimum við kanningum fleiri ferðir síðani, tey vórðu fødd. Henda kanning finnur eitt týðiligt samband millum, hvussu leingi barnið hevur fingið bróstamjólk og mongdina av hesum evnum í blóðinum hjá barninum. Tað er álvarsamt, tí vit vita, at hesi evnir hava negativ árin á heilsuna m.a. á immunverjuna hjá børnum. Vit hava áður í okkara kanningum á Deildini fyri Arbeiðs- og Almannaheilsu víst at hesi evni hava eitt serstakligt tálmandi árin á immunskipanina hjá børnum. Bróstageving hevur nógv heilsugott við sær fyri barnið og mammuna við. Tí er tað hugstoytandi, at slík evni nú dálka mjólkina og at tey við bróstageving vera flutt úr mammuni yvir í barnið. Væntandi fer henda kanning at verða partur av tí grundarlagi, sum tilmælið um bróstageving fer at byggja á í framtíðini.
Vinarliga Pál Weihe yvirlækni & professari


text:
Bókasavn
Bókasøvn í FøroyumEdit
Í dag eru 15 fólkabókasøvn og 11 skúlabókasøvn í Føroyum. 13 av fólkabókasøvnunum eru smá og hava bara opið nakrar tímar um vikuna. Landsbókasavnið keypir og skrásetir bøkur fyri tey flestu av hesum bókasøvnunum.
Bókasavnslógin frá 2002 er eisini galdandi fyri fólka- og skúlabókasøvn landsins, haraftrat er hon eisini galdandi fyri meginbókasøvn og bókasøvnini á vinnu- og miðnámsskúlunum og í hægri undirvísingarstovnum.
TjóðbókasøvnEdit
GranskingarbókasøvnEdit
FólkabókasøvnEdit
- Býarbókasavnið í Havn
- Fuglafjarðar Bókasavn
- Klaksvíkar bókasavn
- Bókasavnið við Løkin í Runavík
- Kollafjarðar bókasavn